title: 2010/138/,Euratom: Komission päätös, annettu 24 päivänä helmikuuta 2010 , komission työjärjestyksen muuttamisesta

text:
               5.3.2010

               FI

               Euroopan unionin virallinen lehti

               L 55/60

         KOMISSION PÄÄTÖS,
   annettu 24 päivänä helmikuuta 2010,
   komission työjärjestyksen muuttamisesta
   (2010/138/EU, Euratom)
   EUROOPAN KOMISSIO, joka
   ottaa huomioon Euroopan unionista tehdyn sopimuksen,
   ottaa huomioon Euroopan unionin toiminnasta tehdyn sopimuksen ja erityisesti sen 249 artiklan,
   ottaa huomioon Euroopan atomienergiayhteisön perustamissopimuksen ja erityisesti sen 106 a artiklan,
   ON HYVÄKSYNYT TÄMÄN PÄÄTÖKSEN:
   1 artikla
   Komission työjärjestyksen (1) 1–29 artikla korvataan tämän päätöksen liitteellä.
   2 artikla
   Tämä päätös julkaistaan Euroopan unionin virallisessa lehdessä.
   3 artikla
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä 24 päivänä helmikuuta 2010.

            Komission puolesta

         José Manuel BARROSO

            Puheenjohtaja

      (1)  EYVL L 308, 8.12.2000, s. 26.

      LIITE

         ”I   LUKU

            KOMISSIO

         1 artikla
         Kollegiaalisuus
         Komissio toimii kollegiona tämän työjärjestyksen mukaisesti ja noudattaen painopisteitä, jotka se on vahvistanut puheenjohtajansa määrittelemien poliittisten suuntaviivojen puitteissa Euroopan unionista tehdyn sopimuksen 17 artiklan 6 kohdan mukaisesti.
         2 artikla
         Poliittiset suuntaviivat, painopisteet, työohjelma ja talousarvio
         Komissio vahvistaa puheenjohtajansa määrittelemien poliittisten suuntaviivojen mukaisesti strategiset painopisteensä ja esittää ne työohjelmassa sekä vuosittaisessa talousarvioesityksessä.
         3 artikla
         Puheenjohtaja
         1.   Puheenjohtaja määrittelee poliittiset suuntaviivat, joiden mukaisesti komissio hoitaa tehtäväänsä (1). Hän johtaa komission tehtäviä niiden toteuttamisen varmistamiseksi.
         2.   Puheenjohtaja päättää komission sisäisestä organisaatiosta varmistaakseen komission toiminnan johdonmukaisuuden, tehokkuuden ja kollegiaalisuuden (2).
         Puheenjohtaja osoittaa komission jäsenille erityisiä tehtäväalueita, joiden osalta he ovat nimenomaisesti vastuussa komission toimien valmistelusta ja päätösten täytäntöönpanosta, sanotun kuitenkaan rajoittamatta Euroopan unionista tehdyn sopimuksen 18 artiklan 4 kohdan soveltamista (3).
         Puheenjohtaja voi pyytää komission jäseniä hoitamaan erityistehtäviä varmistaakseen määrittelemiensä poliittisten suuntaviivojen ja komission vahvistamien painopisteiden täytäntöönpanon.
         Puheenjohtaja voi milloin tahansa muuttaa päätettyä tehtävien jakoa (4).
         Komission jäsenet hoitavat puheenjohtajan heille osoittamia tehtäviä tämän valvonnassa (5).
         3.   Puheenjohtaja nimittää varapuheenjohtajat unionin ulkoasioiden ja turvallisuuspolitiikan korkeaa edustajaa lukuun ottamatta komission jäsenten keskuudesta (6) ja päättää komission arvojärjestyksestä.
         4.   Puheenjohtaja voi muodostaa komission jäsenistä työryhmiä, joiden puheenjohtajan hän nimeää, joiden toimeksiannot ja toimintamuodot hän vahvistaa ja joiden kokoonpanon ja keston hän määrää.
         5.   Puheenjohtaja edustaa komissiota. Hän nimeää ne komission jäsenet, jotka auttavat häntä tässä tehtävässä.
         6.   Komission jäsen esittää eronpyyntönsä, jos puheenjohtaja häneltä sitä pyytää, sanotun kuitenkaan rajoittamatta Euroopan unionista tehdyn sopimuksen 18 artiklan 1 kohdan soveltamista (7).
         4 artikla
         Päätöksentekomenettelyt
         Komissio tekee päätöksensä:

                     a)

                     komission kokouksessa suullisessa käsittelyssä tämän työjärjestyksen 8 artiklan säännösten mukaisesti; tai

                     b)

                     kirjallisella menettelyllä tämän työjärjestyksen 12 artiklan säännösten mukaisesti; tai

                     c)

                     valtuutusmenettelyllä tämän työjärjestyksen 13 artiklan säännösten mukaisesti; tai

                     d)

                     toimivallansiirtomenettelyllä tämän työjärjestyksen 14 artiklan säännösten mukaisesti.

            1   JAKSO

               Komission kokoukset

         5 artikla
         Koollekutsuminen
         1.   Komission kokoukset kutsuu koolle puheenjohtaja.
         2.   Komissio kokoontuu yleensä vähintään kerran viikossa. Ylimääräisiä kokouksia järjestetään aina tarvittaessa.
         3.   Komission jäsenten on osallistuttava komission kokouksiin. Esteen sattuessa he ilmoittavat hyvissä ajoin puheenjohtajalle poissaolonsa syyt. Puheenjohtaja arvioi tapauskohtaisesti tilanteet, joissa näistä velvollisuuksista voidaan poiketa.
         6 artikla
         Komission kokousten esityslista
         1.   Puheenjohtaja vahvistaa kunkin komission kokouksen esityslistan.
         2.   Rajoittamatta puheenjohtajan oikeutta vahvistaa esityslista, ehdotukset, joista aiheutuu huomattavia menoja, on esitettävä yhteisymmärryksessä talousarviosta vastaavan komission jäsenen kanssa.
         3.   Komission jäsenten ehdotukset esityslistalle merkittävistä asioista on toimitettava puheenjohtajalle komission vahvistamalla tavalla tämän työjärjestyksen 28 artiklassa säädettyjen soveltamista koskevien yksityiskohtaisten sääntöjen, jäljempänä ’soveltamissääntöjen’, mukaisesti.
         4.   Esityslista ja tarvittavat asiakirjat toimitetaan komission jäsenille soveltamissääntöjen mukaisesti vahvistetulla tavalla.
         5.   Komissio voi puheenjohtajan ehdotuksesta ottaa käsiteltäväksi asian, jota ei ole esityslistalla tai jonka käsittelyssä tarvittavia valmisteluasiakirjoja ei ole toimitettu määräajassa.
         7 artikla
         Päätösvaltaisuus
         Komissio on päätösvaltainen, kun enemmistö perustamissopimuksessa määrätystä jäsenmäärästä on läsnä.
         8 artikla
         Päätöksenteko
         1.   Komissio tekee päätöksensä yhden tai useamman jäsenensä ehdotuksesta.
         2.   Komissio järjestää äänestyksen jäsenensä pyynnöstä. Äänestys voi koskea alkuperäistä ehdotusta tai ehdotusta, johon yksi tai useampi asiasta vastaava jäsen tai puheenjohtaja on tehnyt muutoksia.
         3.   Komissio tekee päätöksensä perustamissopimuksessa määrätyn jäsenmääränsä enemmistöllä.
         4.   Puheenjohtaja toteaa käsittelyn tuloksen, joka merkitään kokouksen pöytäkirjaan tämän työjärjestyksen 11 artiklassa säädetyllä tavalla.
         9 artikla
         Luottamuksellisuus
         Komission kokoukset eivät ole julkisia. Keskustelut ovat luottamuksellisia.
         10 artikla
         Virkamiesten ja muiden henkilöiden läsnäolo
         1.   Jollei komissio toisin päätä, pääsihteeri ja puheenjohtajan kabinettipäällikkö osallistuvat kokouksiin. Soveltamissäännöissä vahvistetaan muiden henkilöiden kokouksiin osallistumisen edellytykset.
         2.   Komission jäsenen poissa ollessa hänen kabinettipäällikkönsä voi osallistua kokoukseen ja puheenjohtajan pyynnöstä esittää poissa olevan jäsenen kannan.
         3.   Komissio voi päättää kuulla myös muita henkilöitä.
         11 artikla
         Pöytäkirja
         1.   Jokaisesta komission kokouksesta laaditaan pöytäkirja.
         2.   Pöytäkirjaluonnos esitetään myöhemmässä kokouksessa komission hyväksyttäväksi. Puheenjohtaja ja pääsihteeri vahvistavat hyväksytyn pöytäkirjan allekirjoituksillaan.

            2   JAKSO

               Muut päätöksentekomenettelyt

         12 artikla
         Päätökset kirjallisella menettelyllä
         1.   Komission jäsenet voivat hyväksyä yhden tai useamman jäsenen tekemän ehdotuksen kirjallisella menettelyllä edellyttäen, että ehdotukselle on saatu sekä puoltava lausunto oikeudelliselta yksiköltä että hyväksyntä komission yksiköiltä, joita on asianmukaisesti kuultu tämän työjärjestyksen 23 artiklan mukaisesti.
         Kyseinen puoltava lausunto ja/tai kyseiset hyväksynnät voidaan korvata komission jäsenten välisellä sopimuksella silloin, kun kollegio on puheenjohtajan ehdotuksesta päättänyt soveltamissäännöissä määritellyn kirjallisen viimeistelymenettelyn käynnistämisestä.
         2.   Tätä varten ehdotus on annettava kirjallisesti tiedoksi kaikille komission jäsenille edellytyksin, jotka komissio on vahvistanut soveltamissääntöjen mukaisesti, ja on ilmoitettava määräaika, jonka kuluessa jäsenten on saatettava tiedoksi ehdotusta mahdollisesti koskevat varaukset ja muutosesitykset.
         3.   Komission jäsen voi kirjallisen menettelyn kuluessa pyytää, että ehdotuksesta järjestetään keskustelu. Hänen on tehtävä asiasta perusteltu pyyntö puheenjohtajalle.
         4.   Jos yksikään komission jäsenistä ei ole esittänyt tai pitänyt voimassa pyyntöä käsittelyn keskeyttämisestä kirjallista menettelyä varten asetetun määräajan päättymiseen mennessä, ehdotus katsotaan komission hyväksymäksi.
         13 artikla
         Päätökset valtuutusmenettelyllä
         1.   Edellyttäen, että kollegisen vastuun periaatetta täysin noudatetaan, komissio voi valtuuttaa yhden tai useamman jäsenistään toteuttamaan puolestaan hallinnointi- ja hallintotoimenpiteitä komission asettamin rajoituksin ja edellytyksin.
         2.   Komissio voi myös puheenjohtajan suostumuksella antaa yhden tai useamman jäsenensä tehtäväksi vahvistaa säädöksen tai muille toimielimille esitettävän ehdotuksen lopullisen tekstin, jonka asiasisällön se on hyväksynyt käsittelyssään.
         3.   Näin luovutetut toimivaltuudet voidaan siirtää edelleen pääjohtajalle tai toimialajohtajalle, jollei sitä kielletä erikseen valtuutuspäätöksessä.
         4.   Tämän artiklan 1, 2 ja 3 kohdan säännökset eivät rajoita sellaisten sääntöjen soveltamista, jotka koskevat toimivallan siirtoa rahoitusasioissa tai nimittävän viranomaisen ja palvelussopimusten tekemiseen oikeutetun viranomaisen valtuuksia.
         14 artikla
         Päätökset toimivallansiirtomenettelyllä
         Komissio voi siirtää pääjohtajille ja toimialajohtajille toimivallan hyväksyä johtamis- ja hallintotoimenpiteitä komission puolesta komission asettamin rajoituksin ja edellytyksin, kunhan kollegisen vastuun periaatetta noudatetaan täysin.
         15 artikla
         Toimivallan siirtäminen edelleen yksittäisten avustus- ja hankintapäätösten osalta
         Jos pääjohtajalle tai toimialajohtajalle on siirretty rahoituspäätösten tekemistä koskeva toimivalta 13 tai 14 artiklan mukaisesti, hän voi päättää soveltamissäännöissä vahvistetuin rajoituksin ja edellytyksin siirtää edelleen toimivallan tehdä tiettyjä hankkeiden valintaa koskevia päätöksiä tai yksittäisiä päätöksiä avustusten myöntämisestä tai julkisia hankintoja koskevien sopimusten tekemisestä toimivaltaiselle johtajalle tai, asiasta vastaavan komission jäsenen suostumuksella, toimivaltaiselle yksikönpäällikölle.
         16 artikla
         Päätösten kirjaaminen
         Kirjallisella menettelyllä, valtuutusmenettelyllä ja toimivallansiirtomenettelyllä tehdyt päätökset kirjataan päivittäiseen tai viikoittaiseen asialuetteloon, josta tehdään merkintä komission seuraavan kokouksen pöytäkirjaan.

            3   JAKSO

               Kaikkia päätöksentekomenettelyjä koskevat säännökset

         17 artikla
         Komission hyväksymien säädösten varmentaminen
         1.   Komission kokouksessa hyväksytyt säädökset liitetään todistusvoimaisella kielellä tai todistusvoimaisilla kielillä kirjoitettuina erottamattomasti tiivistelmään, joka laaditaan siinä kokouksessa, jossa säädökset on hyväksytty. Nämä säädökset varmennetaan puheenjohtajan ja pääsihteerin allekirjoituksilla tiivistelmän viimeisellä sivulla.
         2.   Euroopan unionin toiminnasta tehdyn sopimuksen 297 artiklan 2 kohdassa tarkoitetut ja kirjallisella menettelyllä hyväksytyt muut kuin lainsäätämisjärjestyksessä hyväksyttävät säädökset varmennetaan puheenjohtajan ja pääsihteerin allekirjoituksilla edellisessä kohdassa tarkoitetun tiivistelmän viimeisellä sivulla paitsi, jos kyseiset säädökset on julkaistava ja niiden on tultava voimaan ennen komission seuraavaa kokousta. Varmentaminen edellyttää tämän työjärjestyksen 16 artiklassa mainittujen asialuetteloiden jäljennösten liittämistä erottamattomasti edellisessä kohdassa tarkoitettuun tiivistelmään.
         Kirjallisella menettelyllä hyväksytyt muut säädökset ja valtuutusmenettelyllä tämän työjärjestyksen 12 artiklan ja 13 artiklan 1 ja 2 kohdan mukaisesti hyväksytyt säädökset liitetään todistusvoimaisella kielellä tai todistusvoimaisilla kielillä erottamattomasti tämän työjärjestyksen 16 artiklassa mainittuun päivittäiseen asialuetteloon. Nämä säädökset varmennetaan pääsihteerin allekirjoituksella päivittäisen asialuettelon viimeisellä sivulla.
         3.   Toimivallansiirtomenettelyllä tai toimivaltaa edelleen siirtäen hyväksytyt säädökset liitetään sähköisessä muodossa todistusvoimaisella kielellä tai todistusvoimaisilla kielillä erottamattomasti tämän työjärjestyksen 16 artiklassa mainittuun päivittäiseen asialuetteloon. Nämä säädökset varmennetaan sen virkamiehen allekirjoittamalla omavarmenteisella todistuksella, jolle toimivalta on siirretty tämän työjärjestyksen 13 artiklan 3 kohdan, 14 artiklan tai 15 artiklan nojalla.
         4.   Tässä työjärjestyksessä ’säädöksillä’ tarkoitetaan Euroopan unionin toiminnasta tehdyn sopimuksen 288 artiklassa tarkoitettuja säädöksiä.
         5.   Tässä työjärjestyksessä ’todistusvoimaisilla kielillä’ tarkoitetaan Euroopan unionin kaikkia virallisia kieliä, kun kyseessä on yleisesti sovellettava säädös, ja muun säädöksen osalta niiden kieliä, joille säädös on osoitettu, sanotun kuitenkaan rajoittamatta neuvoston asetuksen (EY) N:o 920/2005 (8) soveltamista.

            4   JAKSO

               Komission päätösten valmistelu ja täytäntöönpano

         18 artikla
         Komission jäsenten ryhmät
         Komission jäsenistä koostuvat ryhmät osallistuvat komission työskentelyn koordinointiin ja valmisteluun puheenjohtajan vahvistamien poliittisten suuntaviivojen ja hänen antamansa toimeksiannon mukaisesti.
         19 artikla
         Kabinetit ja suhteet komission yksiköihin
         1.   Kullakin komission jäsenellä on käytettävissään kabinetti, joka avustaa häntä hänen tehtäviensä hoitamisessa ja komission päätösten valmistelussa. Puheenjohtaja vahvistaa kabinetin kokoonpanoa ja toimintaa koskevat säännöt.
         2.   Komission jäsen hyväksyy työskentelytavat yhdessä hänen vastuullaan olevien yksiköiden kanssa puheenjohtajan vahvistamia periaatteita noudattaen. Erityisesti täsmennetään, millä tavoin komission jäsen antaa ohjeensa kyseisille yksiköille, joilta hän saa säännöllisesti kaiken toimialaansa liittyvän ja velvollisuuksiensa täyttämiseksi tarvitsemansa tiedon.
         20 artikla
         Pääsihteeri
         1.   Pääsihteeri avustaa puheenjohtajaa, jotta komissio voi panna täytäntöön asettamiaan painopisteitä puheenjohtajan vahvistamien poliittisten suuntaviivojen puitteissa.
         2.   Pääsihteeri huolehtii osaltaan politiikan johdonmukaisuudesta koordinoimalla yksiköitä tarvittaessa jo valmisteluvaiheen alussa muun muassa tämän työjärjestyksen 23 artiklan säännösten mukaisesti.
         Pääsihteeri valvoo komission käsiteltäväksi toimitettavien asiakirjojen sisällön laatua ja niiden muotoa koskevien sääntöjen noudattamista ja huolehtii siitä, että ne ovat toissijaisuus- ja suhteellisuusperiaatteiden ja ulkoisten vaatimusten mukaisia, niissä otetaan huomioon toimielinten väliset seikat ja noudatetaan komission tiedotusstrategiaa.
         3.   Pääsihteeri avustaa puheenjohtajaa komission työskentelyn valmistelemisessa ja sen kokousten järjestämisessä.
         Pääsihteeri avustaa myös tämän työjärjestyksen 3 artiklan 4 kohdan mukaisesti perustettujen työryhmien puheenjohtajia työryhmien kokousten valmistelemisessa ja järjestämisessä. Pääsihteeri vastaa kyseisten ryhmien sihteeristön tehtävistä.
         4.   Pääsihteeri huolehtii päätöksentekomenettelyjen noudattamisesta ja valvoo tämän työjärjestyksen 4 artiklassa tarkoitettujen päätösten täytäntöönpanoa.
         Erityistapauksia lukuun ottamatta pääsihteeri varmistaa tarvittavin toimenpitein, että komission säädökset annetaan tiedoksi ja julkaistaan Euroopan unionin virallisessa lehdessä ja että komission ja sen yksiköiden asiakirjat toimitetaan Euroopan unionin muille toimielimille ja kansallisille parlamenteille.
         Pääsihteeri vastaa sellaisen kirjallisen tiedon jakelusta, jonka komission jäsenet haluavat jaettavaksi keskuudessaan.
         5.   Pääsihteeri huolehtii virallisista yhteyksistä Euroopan unionin muihin toimielimiin, lukuun ottamatta toimivaltaa, jota komissio päättää käyttää itse tai luovuttaa komission jäsenille tai yksiköille.
         Tässä yhteydessä hän huolehtii yleisen johdonmukaisuuden varmistamisesta koordinoimalla yksiköiden toimia silloin, kun kyseessä ovat muita toimielimiä koskevat menettelyt.
         6.   Pääsihteeri varmistaa, että komissiolle annetaan asianmukaiset tiedot sisäisten ja toimielinten välisten menettelyjen edistymisestä.
         II   LUKU

            KOMISSION HALLINTO

         21 artikla
         Yksiköiden rakenne
         Komissiolla on toimintansa valmistelua ja toteuttamista sekä painopisteidensä ja puheenjohtajan vahvistamien poliittisten suuntaviivojen täytäntöönpanoa varten pääosastoja ja niihin verrattavia rakenteita, jotka muodostavat komission hallintokokonaisuuden.
         Pääosastot ja niihin verrattavat rakenteet on yleensä jaettu linjoiksi ja linjat edelleen yksiköiksi.
         22 artikla
         Erityistoimintojen ja erityisrakenteiden perustaminen
         Puheenjohtaja voi perustaa tiettyjä tehtäviä hoitamaan erityiselimiä, joiden toimivaltuudet ja toimintasäännöt hän määrää.
         23 artikla
         Yksiköiden yhteistyö ja koordinointi
         1.   Jotta komission toiminta olisi tehokasta, sen yksiköt työskentelevät kiinteässä yhteistyössä ja koordinoidusti päätösten valmistelusta ja täytäntöönpanotoimien aloittamisesta lähtien.
         2.   Aloitteen valmistelusta vastaava yksikkö huolehtii alusta alkaen siitä, että kaikki yksiköt, joita aloite perustellusti koskee niiden toimivallan tai tehtävien jaon taikka asian luonteen perusteella, todella toimivat koordinoidusti keskenään.
         3.   Ennen kuin asiakirja toimitetaan komission käsittelyyn, asiasta vastaava yksikkö kuulee hyvissä ajoin soveltamissääntöjen mukaisesti kaikkia yksiköitä, joita asia perustellusti koskee.
         4.   Oikeudellista yksikköä on kuultava kaikista säädösluonnoksista tai säädösehdotuksista sekä kaikista sellaisista asiakirjoista, joilla voi olla oikeudellista merkitystä.
         Kuuleminen on aina pakollista tämän työjärjestyksen 12, 13 ja 14 artiklassa vahvistettujen päätöksentekomenettelyjen käynnistämiseksi lukuun ottamatta vakiosäädöksiä koskevia päätöksiä, joita oikeudellinen yksikkö on puoltanut aiemmin (toistuvat säädökset). Kuuleminen ei ole pakollista, kun on kyse tämän työjärjestyksen 15 artiklassa tarkoitetuista päätöksistä.
         5.   Pääsihteeriä on kuultava kaikista sellaisista aloitteista,

                     —

                     jotka hyväksytään suullisella menettelyllä, lukuun ottamatta yksittäisiä henkilöstön jäseniä koskevia henkilöstökysymyksiä, tai

                     —

                     jotka ovat poliittisesti merkittäviä, tai

                     —

                     jotka mainitaan komission vuotuisessa työohjelmassa sekä voimassa olevassa ohjelmasuunnittelun välineessä, tai

                     —

                     joihin liittyy toimielimiä koskevia näkökohtia, tai

                     —

                     joille tehdään vaikutusarviointi tai joista järjestetään julkinen kuuleminen,

               sekä kaikista sellaisista yhteisistä kannoista tai aloitteista, jotka voivat sitoa komission suhteessa muihin toimielimiin tai elimiin.
         6.   Talousarviosta vastaavaa pääosastoa ja henkilöstöhallinnosta ja turvallisuustoiminnasta vastaavaa pääosastoa on kuultava kaikista sellaisista asiakirjoista, joilla voi olla vaikutusta talousarvioon, varainhoitoon, henkilöstöön tai hallintoon, tämän työjärjestyksen 15 artiklassa tarkoitettuja päätöksiä lukuun ottamatta. Myös petostentorjunnasta vastaavaa yksikköä on tarvittaessa kuultava.
         7.   Asiasta vastaava yksikkö pyrkii laatimaan ehdotuksen, josta kuultavina olevat yksiköt voivat päästä yksimielisyyteen. Jos yksimielisyyteen ei päästä, asiasta vastaavan yksikön on liitettävä ehdotukseen erimielisten yksiköiden eriävät lausunnot, sanotun kuitenkaan rajoittamatta tämän työjärjestyksen 12 artiklan soveltamista.
         III   LUKU

            SIJAISUUDET

         24 artikla
         Viranhoidon jatkuvuus
         Komission jäsenet ja yksiköt huolehtivat, että kaikki asianmukaiset toimenpiteet toteutetaan viranhoidon jatkuvuuden varmistamiseksi noudattaen komission tai puheenjohtajan tätä varten antamia säännöksiä.
         25 artikla
         Puheenjohtajan sijainen
         Jos puheenjohtaja on estynyt hoitamasta tehtäviään, hänen sijaisenaan toimii varapuheenjohtaja tai muu komission jäsen puheenjohtajan määräämän arvojärjestyksen mukaisesti.
         26 artikla
         Pääsihteerin sijainen
         Jos pääsihteeri on estynyt hoitamasta tehtäviään tai jos hänen virkansa on avoinna, hänen sijaisenaan toimii palkkaluokaltaan korkeimmassa asemassa oleva apulaispääsihteeri tai, jos palkkaluokassa yhtä korkealla olevia on useita, näistä palkkaluokassaan pisimpään palvellut tai, jos palkkaluokassaan yhtä pitkään palvelleita on useita, näistä iältään vanhin, tai muu komission nimeämä virkamies.
         Jos paikalla ei ole apulaispääsihteeriä eikä komissio ole nimennyt sijaiseksi muuta virkamiestä, sijaisena toimii ura-alueeltaan ja palkkaluokaltaan korkeimmassa asemassa oleva paikalla oleva virkamies tai, jos palkkaluokassa yhtä korkeassa asemassa olevia on useita, näistä palkkaluokassaan pisimpään palvellut tai, jos palkkaluokassaan yhtä pitkään palvelleita on useita, näistä iältään vanhin.
         27 artikla
         Esimiesten sijaiset
         1.   Jos pääjohtaja on estynyt hoitamasta tehtäviään tai jos hänen virkansa on avoinna, hänen sijaisenaan toimii palkkaluokaltaan korkeimmassa asemassa oleva varapääjohtaja tai, jos palkkaluokassa yhtä korkealla olevia on useita, näistä palkkaluokassaan pisimpään palvellut tai, jos palkkaluokassaan yhtä pitkään palvelleita on useita, näistä iältään vanhin, tai muu komission nimeämä virkamies.
         Jos paikalla ei ole varapuheenjohtajaa eikä komissio ole nimennyt sijaiseksi muuta virkamiestä, sijaisena toimii ura-alueeltaan ja palkkaluokaltaan korkeimmassa asemassa oleva paikalla oleva virkamies tai, jos palkkaluokassa yhtä korkeassa asemassa olevia on useita, näistä palkkaluokassaan pisimpään palvellut tai, jos palkkaluokassaan yhtä pitkään palvelleita on useita, näistä iältään vanhin.
         2.   Jos yksikönpäällikkö on estynyt hoitamasta tehtäviään tai jos hänen virkansa on avoinna, hänen sijaisenaan toimii apulaisyksikönpäällikkö tai muu pääjohtajan nimeämä virkamies.
         Jos paikalla ei ole apulaisyksikönpäällikköä eikä pääjohtaja ole nimennyt sijaiseksi muuta virkamiestä, sijaisena toimii ura-alueeltaan ja palkkaluokaltaan korkeimmassa asemassa oleva paikalla oleva virkamies tai, jos palkkaluokassa yhtä korkeassa asemassa olevia on useita, näistä palkkaluokassaan pisimpään palvellut tai, jos palkkaluokassaan yhtä pitkään palvelleita on useita, näistä iältään vanhin.
         3.   Jos muu esimies on estynyt hoitamasta tehtäviään tai jos hänen virkansa on avoinna, hänen sijaisenaan toimii pääjohtajan nimeämä virkamies, joka on valittu kyseisestä pääosastosta vastaavan komission jäsenen suostumuksella. Jos sijaiseksi ei ole nimetty virkamiestä, sijaisena toimii ura-alueeltaan ja palkkaluokaltaan korkeimmassa asemassa oleva paikalla oleva virkamies tai, jos palkkaluokassa yhtä korkeassa asemassa olevia on useita, näistä palkkaluokassaan pisimpään palvellut tai, jos palkkaluokassaan yhtä pitkään palvelleita on useita, näistä iältään vanhin.
         IV   LUKU

            LOPPUSÄÄNNÖKSET

         28 artikla
         Komissio antaa tarvittaessa tämän työjärjestyksen soveltamissäännöt.
         Komissio voi hyväksyä toimintatapojaan ja yksiköidensä toimintatapoja koskevia täydentäviä toimenpiteitä ottaen huomioon tekniikan ja tietotekniikan kehityksen.
         29 artikla
         Tämä työjärjestys tulee voimaan seuraavana päivänä sen jälkeen, kun kaikki kielitoisinnot on julkaistu Euroopan unionin virallisessa lehdessä.”

         (1)  Euroopan unionista tehdyn sopimuksen 17 artiklan 6 kohdan a alakohta.

         (2)  Euroopan unionista tehdyn sopimuksen 17 artiklan 6 kohdan b alakohta.

         (3)  Euroopan unionin toiminnasta tehdyn sopimuksen 248 artikla.

         (4)  Katso alaviite 3.

         (5)  Katso alaviite 3.

         (6)  Euroopan unionista tehdyn sopimuksen 17 artiklan 6 kohdan c alakohta.

         (7)  Euroopan unionista tehdyn sopimuksen 17 artiklan 6 kohdan toinen alakohta.

         (8)  EUVL L 156, 18.6.2005, s. 3.


title: Neuvoston päätös (YUTP) 2016/1961, annettu 8 päivänä marraskuuta 2016, rajoittavista toimenpiteistä Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta annetun päätöksen 2014/145/YUTP muuttamisesta

text:
               9.11.2016

               FI

               Euroopan unionin virallinen lehti

               L 301/15

         NEUVOSTON PÄÄTÖS (YUTP) 2016/1961,
   annettu 8 päivänä marraskuuta 2016,
   rajoittavista toimenpiteistä Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta annetun päätöksen 2014/145/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   ottaa huomioon rajoittavista toimenpiteistä Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta 17 päivänä maaliskuuta 2014 annetun neuvoston päätöksen 2014/145/YUTP (1) ja erityisesti sen 3 artiklan 1 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 17 päivänä maaliskuuta 2014 päätöksen 2014/145/YUTP.

               (2)

               Venäjän federaation järjestettyä valtionduuman vaalit laittomasti alueeseensa liittämillään Krimin niemimaalla ja Sevastopolissa neuvosto katsoo, että kuusi henkilöä olisi lisättävä luetteloon henkilöistä, yhteisöistä ja elimistä, joihin kohdistetaan päätöksen 2014/145/YUTP liitteessä tarkoitettuja rajoittavia toimenpiteitä.

               (3)

               Päätöksen 2014/145/YUTP liite olisi muutettava sen mukaisesti,

         ON HYVÄKSYNYT TÄMÄN PÄÄTÖKSEN:
   1 artikla
   Lisätään tämän päätöksen liitteessä luetellut henkilöt päätöksen 2014/145/YUTP liitteessä olevaan luetteloon.
   2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.

      Tehty Brysselissä 8 päivänä marraskuuta 2016.

            Neuvoston puolesta

            Puheenjohtaja

         P. KAŽIMÍR

      (1)  EUVL L 78, 17.3.2014, s. 16.

      LIITE

         Luettelo 1 artiklassa tarkoitetuista henkilöistä

                     Nimi

                     Tunnistustiedot

                     Perusteet

                     Luetteloon merkitsemisen päivämäärä

                     ”152.

                     Ruslan Ismailovich BALBEK
                     Руслан Исмаилович
                     Бальбек

                     Syntymäaika: 28.8.1977
                     Syntymäpaikka: Bekabad, Uzbekistanin SNT

                     Valtionduuman jäsen, valittu laittomasti liitetystä Krimin autonomisesta tasavallasta.
                     Kansallisuuskysymyksiä käsittelevän valtionduuman valiokunnan varapuheenjohtaja.
                     Vuonna 2014 Balbek nimitettiin niin sanotun ”Krimin tasavallan” ministerineuvoston varapuheenjohtajaksi ja hän työskenteli tässä ominaisuudessa laittomasti liitetyn Krimin niemimaan yhdistämiseksi Venäjän federaatioon. Tästä hänelle on myönnetty mitali ”Krimin tasavallan puolustamisesta”. Hän on tukenut Krimin liittämistä julkisissa lausunnoissa, muun muassa profiilissaan Yhtenäisen Venäjän (Krimin osaston) verkkosivustolla ja NTV:n verkkosivustolla 3.7.2016 julkaistussa lehtiartikkelissa.

                     9.11.2016

                     153.

                     Konstantin Mikhailovich BAKHAREV
                     Константин Михайлович
                     Бахарев

                     Syntymäaika: 20.10.1972
                     Syntymäpaikka: Simferopol, Ukrainan SNT

                     Valtionduuman jäsen, valittu laittomasti liitetystä Krimin autonomisesta tasavallasta.
                     Valtionduuman rahoitusmarkkinavaliokunnan jäsen.
                     Maaliskuussa 2014 Bakharev nimitettiin niin sanotun ”Krimin tasavallan” valtioneuvoston varapuhemieheksi ja elokuussa 2014 kyseisen elimen ensimmäiseksi varapuhemieheksi. Hän on myöntänyt henkilökohtaisen osallisuutensa vuoden 2014 tapahtumiin, jotka johtivat Krimin ja Sevastopolin laittomaan liittämiseen, jota hän on julkisesti tukenut, muun muassa gazetakrimea.ru -verkkosivustolla 22.3.2016 ja c-pravda.ru -verkkosivustolla 23.8.2016 julkaistussa haastattelussa. ”Krimin tasavallan””viranomaiset” ovat myöntäneet hänelle kunniamerkin uskollisuudesta ja kuuliaisuudesta (”For loyalty to duty”).

                     9.11.2016

                     154.

                     Dmitry Anatolievich BELIK
                     Дмитрий Анатольевич
                     Белик

                     Syntymäaika: 17.10.1969
                     Syntymäpaikka: Kular Ust-Yanskyn piiri, Yakutin autonominen SNT

                     Valtionduuman jäsen, valittu laittomasti liitetystä Sevastopolin kaupungista.
                     Valtionduuman verotusvaliokunnan jäsen.
                     Ollessaan Sevastopolin kunnallishallinnon jäsen helmi-maaliskuussa 2014 hän kannatti niin sanotun ”kansankuvernöörin” Aleksei Chaliyn toimintaa. Hän on julkisesti myöntänyt osallisuutensa vuoden 2014 tapahtumiin, jotka johtivat Krimin ja Sevastopolin laittomaan liittämiseen, jota hän on julkisesti puolustanut muun muassa henkilökohtaisilla verkkosivuillaan sekä 21.2.2016 nation-news.ru -verkkosivustolla julkaistussa haastattelussa.
                     Osallistumisestaan liittämisprosessiin hänelle on myönnetty Venäjän valtion II luokan kunniamerkki kuuliaisuudesta isänmaalle (”For duties to the motherland”).

                     9.11.2016

                     155.

                     Andrei Dmitrievich KOZENKO
                     Андрей Дмитриевич
                     Козенко

                     Syntymäaika: 3.8.1981
                     Syntymäpaikka: Simferopol, Ukrainan SNT

                     Valtionduuman jäsen, valittu laittomasti liitetystä Krimin autonomisesta tasavallasta.
                     Valtionduuman rahoitusmarkkinavaliokunnan jäsen.
                     Maaliskuussa 2014 Kozenko nimitettiin niin sanotun ”Krimin tasavallan” valtioneuvoston varapuhemieheksi. Hän on julkisesti myöntänyt osallisuutensa vuoden 2014 tapahtumiin, jotka johtivat Krimin ja Sevastopolin laittomaan liittämiseen, jota hän on julkisesti puolustanut muun muassa gazetacrimea.ru -verkkosivustolla 12.3.2016 julkaistussa haastattelussa. Osallistumisestaan liittämisprosessiin paikalliset ”viranomaiset” ovat myöntäneet hänelle mitalin Krimin tasavallan puolustamisesta (”For the defence of Republic of Crimea”).

                     9.11.2016

                     156.

                     Svetlana Borisovna SAVCHENKO
                     Светлана Борисовна
                     Савченко

                     Syntymäaika: 24.6.1965
                     Syntymäpaikka: Belogorsk, Ukrainan SNT

                     Valtionduuman jäsen, valittu laittomasti liitetystä Krimin autonomisesta tasavallasta.
                     Valtionduuman kulttuurivaliokunnan jäsen.
                     Hän on ollut Krimin autonomisen tasavallan korkeimman neuvoston jäsen vuodesta 2012 ja tukenut maaliskuusta 2014 alkaen laittomasti liitettyjen Krimin niemimaan ja Sevastopolin yhdistämistä Venäjän federaatioon. Syyskuussa 2014 Savchenko valittiin niin sanotun ”Krimin tasavallan” valtioneuvostoon. Hän on puolustanut Krimin ja Sevastopolin laitonta liittämistä useasti julkisissa lausunnoissa, muun muassa c-pravda.ru -verkkosivustolla 2.4.2016 ja 20.8.2016 julkaistuissa haastatteluissa. ”Krimin tasavallan””viranomaiset” ovat myöntäneet hänelle vuonna 2014 Venäjän valtion II luokan kunniamerkin kuuliaisuudesta isänmaalle (”For duties to the motherland”) ja vuonna 2015 kunniamerkin uskollisuudesta ja kuuliaisuudesta (”For loyalty to duty”).

                     9.11.2016

                     157.

                     Pavel Valentinovich SHPEROV
                     Павел Валентинович
                     Шперов

                     Syntymäaika: 4.7.1971
                     Syntymäpaikka: Simferopol, Ukrainan SNT

                     Valtionduuman jäsen, valittu laittomasti liitetystä Krimin autonomisesta tasavallasta.
                     Valtionduuman Itsenäisten valtioiden yhteisön (IVY) asioita, Euraasian integraatiota ja yhteyksiä maanmiehiin käsittelevän valiokunnan jäsen.
                     Syyskuussa 2014 Shperov valittiin niin sanotun ”Krimin tasavallan” valtioneuvostoon.
                     Hän on julkisesti myöntänyt, muun muassa ldpr-rk.ru -verkkosivustolla 3.9.2016 julkaistussa haastattelussa, osallisuutensa vuoden 2014 tapahtumiin, jotka johtivat Krimin ja Sevastopolin laittomaan liittämiseen ja kertonut erityisesti osuudestaan Krimin niemimaan laitonta liittämistä koskevan laittoman kansanäänestyksen järjestämiseen.

                     9.11.2016”


title: Neuvoston päätös (EU) 2017/971, annettu 8 päivänä kesäkuuta 2017, suoraa täytäntöönpanoa sisältämättömien EU:n YTPP-alan sotilasoperaatioiden suunnittelu- ja toteutusjärjestelyjen määrittämisestä sekä Somalian turvallisuusjoukkojen kouluttamiseen osallistumista koskevasta Euroopan unionin sotilasoperaatiosta annetun päätöksen 2010/96/YUTP, Malin asevoimien kouluttamiseen osallistumista koskevasta Euroopan unionin sotilasoperaatiosta, EUTM Mali, annetun päätöksen 2013/34/YUTP ja Keski-Afrikan tasavallassa toteutettavasta Euroopan unionin YTPP-sotilaskoulutusoperaatiosta (EUTM RCA) annetun päätöksen (YUTP) 2016/610 muuttamisesta

text:
               9.6.2017

               FI

               Euroopan unionin virallinen lehti

               L 146/133

         NEUVOSTON PÄÄTÖS (EU) 2017/971,
   annettu 8 päivänä kesäkuuta 2017,
   suoraa täytäntöönpanoa sisältämättömien EU:n YTPP-alan sotilasoperaatioiden suunnittelu- ja toteutusjärjestelyjen määrittämisestä sekä Somalian turvallisuusjoukkojen kouluttamiseen osallistumista koskevasta Euroopan unionin sotilasoperaatiosta annetun päätöksen 2010/96/YUTP, Malin asevoimien kouluttamiseen osallistumista koskevasta Euroopan unionin sotilasoperaatiosta, EUTM Mali, annetun päätöksen 2013/34/YUTP ja Keski-Afrikan tasavallassa toteutettavasta Euroopan unionin YTPP-sotilaskoulutusoperaatiosta (EUTM RCA) annetun päätöksen (YUTP) 2016/610 muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 42 artiklan 4 kohdan ja 43 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto on päättänyt, että suoraa täytäntöönpanoa sisältämättömien EU:n sotilasoperaatioiden suunnittelua ja toteutusta on tehostettava.

               (2)

               Neuvosto sopi 6 päivänä maaliskuuta 2017 antamissaan päätelmissä lyhyen aikavälin tavoitteena sotilaskriisinhallinnan suunnittelu- ja toteutusvoimavaran, jäljempänä ’MPCC’, perustamisesta Brysseliin EU:n sotilasesikuntaan (EUSE); se vastaa suoraa täytäntöönpanoa sisältämättömien sotilasoperaatioiden operatiivisesta suunnittelusta ja toteutuksesta strategisella tasolla ja toimii poliittisten ja turvallisuusasioiden komitean poliittisen valvonnan ja strategisen johdon alaisena.

               (3)

               Äskettäin perustettu MPCC toimii samanaikaisesti ja koordinoidusti siviilikriisinhallinnan suunnittelu- ja toteutusvoimavaran kanssa erityisesti yhteisen tuenkoordinointiyksikön kautta.

               (4)

               Neuvosto päätti 6 päivänä maaliskuuta 2017 antamissaan päätelmissä, että EUSEn pääjohtaja toimii MPCC:n johtajana ja siinä ominaisuudessa operaation komentajana suoraa täytäntöönpanoa sisältämättömissä sotilasoperaatioissa, mukaan lukien kolme EU:n koulutusoperaatiota Somaliassa, Malissa ja Keski-Afrikan tasavallassa, MPCC:n johtajalle määritetyn tehtävänkuvauksen mukaisesti.

               (5)

               Lisäksi neuvosto hyväksyi 6 päivänä maaliskuuta 2017 antamissaan päätelmissä strategista ennakointia ja valvontaa koskevat ehdotukset, joiden kautta unionin ulkoasioiden ja turvallisuuspolitiikan korkeaa edustajaa, jäljempänä ’korkea edustaja’, sekä poliittisten ja turvallisuusasioiden komiteaa voidaan tukea vaikuttavalla tavalla näiden hoitaessa tehtäviään, jotka liittyvät suoraa täytäntöönpanoa sisältämättömiin operaatioihin, käyttäen Euroopan ulkosuhdehallinnon asiaankuuluvia kriisinhallintarakenteita, mukaan lukien operaation komentajan ja kyseisten rakenteiden välinen strategispoliittisen tason järjestelmällinen vuorovaikutus ja koordinointi, sanotun kuitenkaan vaikuttamatta johtamisjärjestelyyn.

               (6)

               Neuvosto hyväksyi 8 päivänä kesäkuuta 2017 EUSEn yhdistetyn tehtävänkuvauksen, johon kuuluu myös MPCC. Tehtävänkuvauksessa otetaan huomioon EUSEn erityisominaisuudet ja sen toimintaan liittyvät ominaispiirteet Euroopan ulkosuhdehallinnon organisaatiosta ja toiminnasta annetun neuvoston päätöksen 2010/427/EU (1) 4 artiklan 3 kohdan a alakohdan mukaisesti, sellaisina kuin ne on mukautettu neuvoston hyväksymiin uusiin johtamisjärjestelyihin, ja se korvaa Euroopan unionin sotilasesikunnan perustamisesta tehtyyn neuvoston päätökseen 2001/80/YUTP (2) liitetyn EUSEn tehtävänkuvauksen, jota ei enää sovelleta. Näin ollen MPCC suorittaa tehtäviä, jotka sille on osoitettu uudessa yhdistetyssä tehtävänkuvauksessa.

               (7)

               Tarvittavat valmistelut on tehty, jotta MPCC voisi hoitaa tehtävänsä, erityisesti EU:n koulutusoperaatioissa Somaliassa, Malissa ja Keski-Afrikan tasavallassa.

               (8)

               Neuvoston olisi vastaavasti säädettävä suoraa täytäntöönpanoa sisältämättömien sotilasoperaatioiden suunnittelu- ja toteutusjärjestelyistä sekä muutettava kyseisten kolmen operaation johtamisjärjestelyjä.

               (9)

               MPCC:n johtajan olisi hoidettava operaation komentajan tehtäviä Euroopan unionin sellaisten operaatioiden yhteisten kustannusten rahoituksen hallinnointijärjestelmän perustamisesta, joilla on sotilaallista merkitystä tai merkitystä puolustuksen alalla (Athene), annetun neuvoston päätöksen (YUTP) 2015/528 (3) mukaisesti.

               (10)

               EU:n koulutusoperaatioiden joukkojen komentajat olisi tarvittaessa otettava mukaan operaation komentajan poliittisten ja turvallisuusasioiden komitealle antamiin suosituksiin kolmansien valtioiden osallistumisesta.

               (11)

               EU:n operaatioiden joukkojen komentajien olisi saatava tapauksesta riippuen EU:n erityisedustajilta ja alueella olevilta unionin asiaankuuluvilta edustustoilta paikallisen tason poliittista ohjausta, sanotun kuitenkaan vaikuttamatta johtamisjärjestelyyn.

               (12)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 5 artiklan mukaisesti Tanska ei osallistu niiden Euroopan unionin päätösten ja toimien valmisteluun ja täytäntöönpanoon, joilla on merkitystä puolustuksen alalla. Tanska ei osallistu tämän päätöksen täytäntöönpanoon,

         ON HYVÄKSYNYT TÄMÄN PÄÄTÖKSEN:
   1 artikla
   1.   Suoraa täytäntöönpanoa sisältämättömien EU:n sotilasoperaatioiden operatiivisesta suunnittelusta ja toteutuksesta sotilasstrategisella tasolla vastaa sotilaskriisinhallinnan suunnittelu- ja toteutusvoimavaran, jäljempänä ’MPCC’, johtaja.
   2.   Mikäli suoraa täytäntöönpanoa sisältämättömiä sotilasoperaatioita perustetaan, niitä johtaa operaatioalueella operatiivisella tasolla EU:n operaation joukkojen komentaja, joka toimii operaation komentajan tehtäviä hoitavan MPCC:n johtajan komennon alaisuudessa.
   3.   Hoitaessaan operaation komentajan tehtäviä suoraa täytäntöönpanoa sisältämättömissä sotilasoperaatioissa MPCC:n johtaja toimii poliittisten ja turvallisuusasioiden komitean poliittisen valvonnan ja strategisen johdon alaisena perussopimuksen 38 artiklan mukaisesti.
   2 artikla
   1.   Sovittujen EU:n johtamisperiaatteiden ja EUSEn tarkistetun tehtävänkuvauksen mukaisesti MPCC tukee operaation komentajan tehtäviä hoitavaa MPCC:n johtajaa operaatioalueen ulkopuolella sijaitsevana sotilasstrategisen tason kiinteänä johtamisjärjestelyn rakenteena, joka vastaa suoraa täytäntöönpanoa sisältämättömien sotilasoperaatioiden operatiivisesta suunnittelusta ja toteutuksesta, mukaan lukien unionin joukkojen kokoaminen, sijoittaminen, ylläpitäminen ja paluu.
   2.   Kun operaatio perustetaan, EU:n operaation joukkojen komentajaa avustaa operaatioalueella operaation joukkojen esikunta.
   3 artikla
   Toimiessaan operaation komentajana MPCC:n johtaja hoitaa operaation komentajan tehtäviä päätöksen (YUTP) 2015/528 mukaisesti.
   4 artikla
   Muutetaan neuvoston päätös 2010/96/YUTP (4) seuraavasti:

               1)

               Korvataan 2 artiklan 1 ja 2 kohta seuraavasti:
               ”1.   Sotilaskriisinhallinnan suunnittelu- ja toteutusvoimavaran, jäljempänä ’MPCC’, johtaja toimii EUTM Somalian operaation komentajana.
               2.   Prikaatikenraali Maurizio Morena nimitetään EU:n operaation joukkojen komentajaksi EUTM Somalia -operaatioon.”

               2)

               Korvataan 3 artiklan 1 ja 2 kohta seuraavasti:
               ”1.   MPCC toimii operaatioalueen ulkopuolella sijaitsevana sotilasstrategisen tason kiinteänä johtamisjärjestelyn rakenteena, joka vastaa EUTM Somalia -operaation operatiivisesta suunnittelusta ja toteutuksesta.
               2.   EUTM Somalia -operaation operaation joukkojen esikunta sijaitsee Mogadishussa ja toimii EU:n operaation joukkojen komentajan komennon alaisuudessa. Siihen kuuluu yhteystoimisto Nairobissa.
               3.   MPCC:hen sisällytetään Brysselissä sijaitseva operaation joukkojen esikunnan tukiyksikkö, joka toimii siihen saakka, kunnes MPCC on päässyt täyteen operatiiviseen toimintavalmiuteensa.”

               3)

               Korvataan 5 artiklan 1 kohdan neljännen virkkeen loppuosassa oleva ilmaus ”EU:n sotilaskoulutusoperaation komentajan” seuraavasti:
               ”EU:n operaation joukkojen komentajan”.

               4)

               Lisätään 5 artiklan 3 kohdan toiseen virkkeeseen ilmauksen ”tarvittaessa kokouksiinsa” edelle seuraava ilmaus:
               ”ja EU:n operaation joukkojen komentajan”.

               5)

               Lisätään 6 artiklan 2 kohdan toiseen virkkeeseen ilmauksen ”tarvittaessa kokouksiinsa” edelle seuraava ilmaus:
               ”ja EU:n operaation joukkojen komentajan”.

               6)

               Korvataan 7 artiklan 2 kohta seuraavasti:
               ”2.   Afrikan sarven alueelle nimitetty EU:n erityisedustaja antaa yhteistyössä alueella olevien unionin asiaankuuluvien edustustojen kanssa paikallisen tason poliittista ohjausta EU:n operaation joukkojen komentajalle, sanotun kuitenkaan vaikuttamatta johtamisjärjestelyyn.”

               7)

               Lisätään 8 artiklan 2 kohtaan ilmauksen ”ja EUSK:n” edelle seuraava ilmaus:
               ”, joka on kuullut EU:n operaation joukkojen komentajaa,”.

               8)

               Lisätään 11 artiklan 5 kohdassa virkkeen loppuun ilmaus seuraavasti:
               ”ja/tai EU:n operaation joukkojen komentajalle”.

               9)

               Korvataan 13 artiklan 2 kohdassa oleva ilmaus ”EU:n operaation komentajan” seuraavasti:
               ”EU:n operaation joukkojen komentajan”.

         5 artikla
   Muutetaan neuvoston päätös 2013/34/YUTP (5) seuraavasti:

               1)

               Korvataan 2 artiklan 1 ja 2 kohta seuraavasti:
               ”1.   Sotilaskriisinhallinnan suunnittelu- ja toteutusvoimavaran, jäljempänä ’MPCC’, johtaja toimii EUTM Malin operaation komentajana.
               2.   Prikaatikenraali Peter Devogelaere nimitetään EU:n operaation joukkojen komentajaksi EUTM Mali -operaatioon.”

               2)

               Korvataan 3 artiklan 1 ja 2 kohta seuraavasti:
               ”1.   MPCC toimii operaatioalueen ulkopuolella sijaitsevana sotilasstrategisen tason kiinteänä johtamisjärjestelyn rakenteena, joka vastaa EUTM Malin operatiivisesta suunnittelusta ja toteutuksesta.
               2.   EUTM Malin operaation joukkojen esikunta sijaitsee Malissa ja toimii EU:n operaation joukkojen komentajan komennon alaisuudessa.
               3.   MPCC:hen sisällytetään Brysselissä sijaitseva operaation joukkojen esikunnan tukiyksikkö, joka toimii siihen saakka, kunnes MPCC on päässyt täyteen operatiiviseen toimintavalmiuteensa.”

               3)

               Korvataan 5 artiklan 1 kohdan neljännen virkkeen loppuosassa oleva ilmaus ”EU:n operaation komentajien” seuraavasti:
               ”EU:n operaation joukkojen komentajien”.

               4)

               Lisätään 5 artiklan 3 kohdan toiseen virkkeeseen ilmauksen ”tarvittaessa kokouksiinsa” edelle seuraava ilmaus:
               ”ja EU:n operaation joukkojen komentajan”.

               5)

               Lisätään 6 artiklan 2 kohdan toiseen virkkeeseen ilmauksen ”tarvittaessa kokouksiinsa” edelle seuraava ilmaus:
               ”ja EU:n operaation joukkojen komentajan”.

               6)

               Korvataan 7 artiklan 2 kohta seuraavasti:
               ”2.   Saheliin nimitetty Euroopan unionin erityisedustaja antaa yhteistyössä unionin Bamakossa olevan edustuston päällikön kanssa paikallisen tason poliittista ohjausta EU:n operaation joukkojen komentajalle, sanotun kuitenkaan vaikuttamatta johtamisjärjestelyyn.”

               7)

               Lisätään 8 artiklan 2 kohtaan ilmauksen ”ja Euroopan unionin sotilaskomitean” edelle seuraava ilmaus:
               ”, joka on kuullut EU:n operaation joukkojen komentajaa,”.

               8)

               Lisätään 11 artiklan 5 kohdassa virkkeen loppuun ilmaus seuraavasti:
               ”ja/tai EU:n operaation joukkojen komentajalle”.

         6 artikla
   Muutetaan neuvoston päätös (YUTP) 2016/610 (6) seuraavasti:

               1)

               Korvataan 2 artiklan 1 ja 2 kohta seuraavasti:
               ”1.   Sotilaskriisinhallinnan suunnittelu- ja toteutusvoimavaran, jäljempänä ’MPCC’, johtaja toimii EUTM RCA:n operaation komentajana.
               2.   Prikaatikenraali Herman Ruys nimitetään EU:n operaation joukkojen komentajaksi EUTM RCA -operaatioon.”

               2)

               Korvataan 3 artiklan 1 ja 2 kohta seuraavasti:
               ”1.   MPCC toimii operaatioalueen ulkopuolella sijaitsevana sotilasstrategisen tason kiinteänä johtamisjärjestelyn rakenteena, joka vastaa EUTM RCA:n operatiivisesta suunnittelusta ja toteutuksesta.
               2.   EUTM RCA:n operaation joukkojen esikunta sijaitsee Banguissa ja toimii operaation joukkojen komentajan komennon alaisuudessa.
               3.   MPCC:hen sisällytetään Brysselissä sijaitseva operaation joukkojen esikunnan tukiyksikkö, joka toimii siihen saakka, kunnes MPCC on päässyt täyteen operatiiviseen toimintavalmiuteensa.”

               3)

               Korvataan 5 artiklan 1 kohdan neljännessä virkkeessä oleva ilmaus ”EU:n operaation komentajien” seuraavasti:
               ”EU:n operaation joukkojen komentajien”.

               4)

               Lisätään 5 artiklan 3 kohdan toiseen virkkeeseen ilmauksen ”tarvittaessa kokouksiinsa” edelle seuraava ilmaus:
               ”ja EU:n operaation joukkojen komentajan”.

               5)

               Lisätään 6 artiklan 2 kohdan toiseen virkkeeseen ilmauksen ”tarvittaessa kokouksiinsa” edelle seuraava ilmaus:
               ”ja EU:n operaation joukkojen komentajan”.

               6)

               Korvataan 7 artiklan 2 kohta seuraavasti:
               ”2.   EU:n operaation joukkojen komentaja saa unionin Keski-Afrikan tasavallassa olevan edustuston päälliköltä paikallisen tason poliittista ohjausta, sanotun kuitenkaan vaikuttamatta johtamisjärjestelyyn.”

               7)

               Korvataan 7 artiklan 4 kohdassa oleva ilmaus ”EU:n operaation komentajan” seuraavasti:
               ”EU:n operaation joukkojen komentajan”.

               8)

               Lisätään 8 artiklan 2 kohtaan ilmauksen ”ja EUSK:n” edelle seuraava ilmaus:
               ”, joka on kuullut EU:n operaation joukkojen komentajaa,”.

               9)

               Lisätään 12 artiklan 5 kohdassa ilmauksen ”EU:n operaation komentajalle” jälkeen ilmaus seuraavasti:
               ”ja/tai EU:n operaation joukkojen komentajalle”.

         7 artikla
   Kumotaan poliittisten ja turvallisuusasioiden komitean päätös (YUTP) 2016/396 (7), päätös (YUTP) 2016/2352 (8) ja päätös (YUTP) 2017/112 (9).
   8 artikla
   Neuvosto tarkastelee korkean edustajan selvityksen pohjalta uudelleen MPCC:n ja yhteisen tuenkoordinointiyksikön perustamista vuoden kuluttua siitä, kun ne ovat päässeet täyteen toimintavalmiuteensa, ja joka tapauksessa vuoden 2018 loppuun mennessä.
   9 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 8 päivänä kesäkuuta 2017.

            Neuvoston puolesta

            Puheenjohtaja

         U. REINSALU

      (1)  Neuvoston päätös 2010/427/EU, annettu 26 päivänä heinäkuuta 2010, Euroopan ulkosuhdehallinnon organisaatiosta ja toiminnasta (EUVL L 201, 3.8.2010, s. 30).

      (2)  Neuvoston päätös 2001/80/YUTP, tehty 22 päivänä tammikuuta 2001, Euroopan unionin sotilasesikunnan perustamisesta (EYVL L 27, 30.1.2001, s. 7).

      (3)  Neuvoston päätös (YUTP) 2015/528, annettu 27 päivänä maaliskuuta 2015, Euroopan unionin sellaisten operaatioiden yhteisten kustannusten rahoituksen hallinnointijärjestelmän perustamisesta, joilla on sotilaallista merkitystä tai merkitystä puolustuksen alalla, (Athene) ja päätöksen 2011/871/YUTP kumoamisesta (EUVL L 84, 28.3.2015, s. 39).

      (4)  Neuvoston päätös 2010/96/YUTP, annettu 15 päivänä helmikuuta 2010, Somalian turvallisuusjoukkojen kouluttamiseen osallistumista koskevasta Euroopan unionin sotilasoperaatiosta (EUVL L 44, 19.2.2010, s. 16).

      (5)  Neuvoston päätös 2013/34/YUTP, annettu 17 päivänä tammikuuta 2013, Malin asevoimien kouluttamiseen osallistumista koskevasta Euroopan unionin sotilasoperaatiosta, EUTM Mali (EUVL L 14, 18.1.2013, s. 19).

      (6)  Neuvoston päätös (YUTP) 2016/610, annettu 19 päivänä huhtikuuta 2016, Keski-Afrikan tasavallassa toteutettavasta Euroopan unionin YTPP-sotilaskoulutusoperaatiosta (EUTM RCA) (EUVL L 104, 20.4.2016, s. 21).

      (7)  Poliittisten ja turvallisuusasioiden komitean päätös (YUTP) 2016/396, annettu 15 päivänä maaliskuuta 2016, EU:n operaation komentajan nimittämisestä Somalian turvallisuusjoukkojen kouluttamiseen osallistumista koskevaa Euroopan unionin sotilasoperaatiota (EUTM Somalia) varten ja päätöksen (YUTP) 2015/173 kumoamisesta (EUTM Somalia/1/2016) (EUVL L 73, 18.3.2016, s. 99).

      (8)  Poliittisten ja turvallisuusasioiden komitean päätös (YUTP) 2016/2352, annettu 7 päivänä joulukuuta 2016, EU:n operaation komentajan nimittämisestä Malin asevoimien kouluttamiseen osallistumista koskevaan Euroopan unionin sotilasoperaatioon (EUTM Mali) ja päätöksen (YUTP) 2016/939 kumoamisesta (EUTM Mali/2/2016) (EUVL L 348, 21.12.2016, s. 25).

      (9)  Poliittisten ja turvallisuusasioiden komitean päätös (YUTP) 2017/112, annettu 10 päivänä tammikuuta 2017, EU:n operaation komentajan nimittämisestä Keski-Afrikan tasavallassa toteutettavaan Euroopan unionin YTPP-sotilaskoulutusoperaatioon (EUTM RCA) (EUTM RCA/1/2017) (EUVL L 18, 24.1.2017, s. 47).


title: 2012/406/EU: Neuvoston päätös, annettu 16 päivänä heinäkuuta 2012 , alueiden komitean espanjalaisen jäsenen ja espanjalaisen varajäsenen nimeämisestä

text:
               19.7.2012

               FI

               Euroopan unionin virallinen lehti

               L 189/10

         NEUVOSTON PÄÄTÖS,
   annettu 16 päivänä heinäkuuta 2012,
   alueiden komitean espanjalaisen jäsenen ja espanjalaisen varajäsenen nimeämisestä
   (2012/406/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
   ottaa huomioon Espanjan hallituksen ehdotuksen,
   sekä katsoo seuraavaa:

               (1)

               Neuvosto hyväksyi 22 päivänä joulukuuta 2009 ja 18 päivänä tammikuuta 2010 päätökset 2009/1014/EU (1) ja 2010/29/EU (2) alueiden komitean jäsenten ja varajäsenten nimeämisestä 26 päivän tammikuuta 2010 ja 25 päivän tammikuuta 2015 väliseksi ajaksi.

               (2)

               Alueiden komitean jäsenen paikka on vapautunut Francisco ÁLVAREZ-CASCOS FERNÁNDEZin toimikauden päätyttyä. Alueiden komitean varajäsenen paikka on vapautunut José PORTILLA GONZALEZin toimikauden päätyttyä,

         ON HYVÄKSYNYT TÄMÄN PÄÄTÖKSEN:
   1 artikla
   Nimetään alueiden komiteaan jäljellä olevaksi toimikaudeksi eli 25 päivään tammikuuta 2015:

               a)

               jäseneksi:

                           —

                           Javier FERNÁNDEZ FERNÁNDEZ, Presidente del Principado de Asturias

                     ja

               b)

               varajäseneksi:

                           —

                           Guillermo MARTÍNEZ SUÁREZ, Consejero de la Presidencia del Principado de Asturias.

         2 artikla
   Tämä päätös tulee voimaan päivänä, jona se hyväksytään.

      Tehty Brysselissä 16 päivänä heinäkuuta 2012.

            Neuvoston puolesta

            Puheenjohtaja

         S. ALETRARIS

      (1)  EUVL L 348, 29.12.2009, s. 22.

      (2)  EUVL L 12, 19.1.2010, s. 11.


title: 2009/941/EY: Neuvoston päätös, tehty 30 päivänä marraskuuta 2009 , elatusvelvoitteisiin sovellettavasta laista 23 päivänä marraskuuta 2007 tehdyn Haagin pöytäkirjan tekemisestä Euroopan yhteisön toimesta

text:
               16.12.2009

               FI

               Euroopan unionin virallinen lehti

               L 331/17

         NEUVOSTON PÄÄTÖS,
   tehty 30 päivänä marraskuuta 2009,
   elatusvelvoitteisiin sovellettavasta laista 23 päivänä marraskuuta 2007 tehdyn Haagin pöytäkirjan tekemisestä Euroopan yhteisön toimesta
   (2009/941/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 61 artiklan c alakohdan yhdessä sen 300 artiklan 2 kohdan ensimmäisen alakohdan toisen virkkeen ja 3 kohdan ensimmäisen alakohdan kanssa,
   ottaa huomioon komission ehdotuksen,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Euroopan yhteisö on ryhtynyt luomaan yhteistä oikeusaluetta, jonka perustana on oikeuden päätösten vastavuoroisen tunnustamisen periaate.

               (2)

               Toimivallasta, sovellettavasta laista, päätösten tunnustamisesta ja täytäntöönpanosta sekä yhteistyöstä elatusvelvoitteita koskevissa asioissa 18 päivänä joulukuuta 2008 annetun neuvoston asetuksen (EY) N:o 4/2009 (2) mukaan elatusvelvoitteisiin sovellettava laki määräytyy elatusvelvoitteisiin sovellettavasta laista 23 päivänä marraskuuta 2007 tehdyn Haagin pöytäkirjan, jäljempänä ’pöytäkirja’, mukaisesti niissä jäsenvaltioissa, joita kyseinen pöytäkirja sitoo.

               (3)

               Pöytäkirja edistää merkittävästi oikeusvarmuuden ja ennustettavuuden takaamista elatusvelkojien ja -velallisten kannalta. Yhtenäisten lainvalintasääntöjen soveltaminen mahdollistaa sen, että elatusvelvoitteita koskevat päätökset voidaan panna vapaasti täytäntöön muissa jäsenvaltioissa ilman, että asiaa olisi enää erikseen tarkastettava täytäntöönpanojäsenvaltiossa.

               (4)

               Pöytäkirjan 24 artiklan mukaan myös itsenäisten valtioiden perustama alueellisen taloudellisen yhdentymisen järjestö, kuten yhteisö, voi allekirjoittaa tai hyväksyä pöytäkirjan tai liittyä siihen.

               (5)

               Yhteisöllä on yksinomainen toimivalta kaikissa pöytäkirjan alaan kuuluvissa asioissa. Tämä ei vaikuta niiden jäsenvaltioiden kantaan, jota tämä päätös ei sido tai joihin päätöstä sovelletaan johdanto-osan 11 ja 12 kappaleen mukaisesti.

               (6)

               Yhteisön olisi siksi hyväksyttävä pöytäkirja.

               (7)

               Pöytäkirjaa olisi sovellettava jäsenvaltioiden välillä viimeistään 18 päivästä kesäkuuta 2011 eli asetuksen (EY) N:o 4/2009 soveltamispäivästä.

               (8)

               Koska pöytäkirja ja asetus (EY) N:o 4/2009 liittyvät läheisesti toisiinsa, pöytäkirjan sääntöjä olisi sovellettava yhteisössä väliaikaisesti, jollei pöytäkirja ole tullut voimaan 18 päivänä kesäkuuta 2011 eli asetuksen (EY) N:o 4/2009 soveltamispäivänä. Tästä olisi annettava yksipuolinen selitys pöytäkirjan tekemisen yhteydessä.

               (9)

               Pöytäkirjan sääntöjen olisi määrättävä elatusvelvoitteeseen sovellettava laki, jos elatusvelvoitetta koskeva päätös on määrä tunnustaa ja sen on määrä olla täytäntöönpanokelpoinen asetuksessa (EY) N:o 4/2009 säädettyjen eksekvatuurimenettelystä luopumista koskevien sääntöjen mukaisesti. Jotta varmistettaisiin saman lainvalintasäännön soveltaminen elatussaataviin yhteisössä sekä pöytäkirjan voimaantuloa tai väliaikaista soveltamista edeltävältä ajalta että voimaantulosta tai väliaikaisesta soveltamisesta lähtien, pöytäkirjan sääntöjä olisi sovellettava myös saataviin, joita vaaditaan voimaantuloa tai väliaikaista soveltamista edeltävältä ajalta sen estämättä, mitä sen 22 artiklassa määrätään. Tästä olisi annettava yksipuolinen julistus pöytäkirjan tekemisen yhteydessä.

               (10)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Yhdistyneen kuningaskunnan ja Irlannin asemasta tehdyn pöytäkirjan 3 artiklan mukaisesti Irlanti osallistuu tämän päätöksen tekemiseen ja soveltamiseen.

               (11)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Yhdistyneen kuningaskunnan ja Irlannin asemasta tehdyn pöytäkirjan 1 ja 2 artiklan mukaisesti Yhdistynyt kuningaskunta ei osallistu tämän päätöksen tekemiseen, se ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.

               (12)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemaa koskevan pöytäkirjan 1 ja 2 artiklan mukaisesti Tanska ei osallistu tämän päätöksen tekemiseen, se ei sido Tanskaa eikä sitä sovelleta Tanskassa,

         ON PÄÄTTÄNYT SEURAAVAA:
   1 artikla
   Elatusvelvoitteisiin sovellettavasta laista Haagissa 23 päivänä marraskuuta 2007 tehty pöytäkirja hyväksytään Euroopan yhteisön puolesta.
   Pöytäkirjan teksti on liitetty tähän päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa pöytäkirja yhteisöä sitovasti.
   3 artikla
   Tehdessään pöytäkirjan yhteisö antaa sen 24 artiklan mukaisesti seuraavan julistuksen:

      ”Euroopan yhteisö antaa pöytäkirjan 24 artiklan mukaisesti julistuksen, jonka mukaan sillä on toimivalta kaikissa tämän pöytäkirjan soveltamisalaan kuuluvissa asioissa. Pöytäkirja sitoo sen jäsenvaltioita sillä perusteella, että Euroopan yhteisö tekee pöytäkirjan.
      Tässä julistuksessa käsitteeseen ’Euroopan yhteisö’ ei kuulu Tanska Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti eikä Yhdistynyt kuningaskunta Yhdistyneen kuningaskunnan ja Irlannin asemaa koskevan, Euroopan unionista tehtyyn sopimukseen ja Euroopan yhteisön perustamissopimukseen liitetyn pöytäkirjan 1 ja 2 artiklan mukaisesti.”

   4 artikla
   1.   Pöytäkirjan sääntöjä sovelletaan yhteisössä väliaikaisesti 18 päivästä kesäkuuta 2011 eli asetuksen (EY) N:o 4/2009 soveltamispäivästä lähtien, jollei pöytäkirja ole vielä tullut voimaan kyseisenä päivänä, sanotun kuitenkaan rajoittamatta tämän päätöksen 5 artiklan soveltamista.
   2.   Tehdessään pöytäkirjan yhteisö antaa seuraavan julistuksen, joka otetaan huomioon 1 kohdassa tarkoitetun mahdollisen väliaikaisen soveltamisen yhteydessä:

      ”Euroopan yhteisö antaa julistuksen, jonka mukaan se soveltaa pöytäkirjan sääntöjä väliaikaisesti 18 päivästä kesäkuuta 2011 eli toimivallasta, sovellettavasta laista, päätösten tunnustamisesta ja täytäntöönpanosta sekä yhteistyöstä elatusvelvoitteita koskevissa asioissa 18 päivänä joulukuuta 2008 annetun asetuksen (EY) N:o 4/2009 (3) soveltamispäivästä pöytäkirjan 25 artiklan 1 kohdan mukaisesti, jollei pöytäkirja ole tullut voimaan kyseisenä päivänä.”

   5 artikla
   1.   Sen estämättä, mitä pöytäkirjan 22 artiklassa määrätään, pöytäkirjan säännöt määräävät myös sellaiseen elatusapuun sovellettavan lain, jota vaaditaan jäsenvaltiossa pöytäkirjan voimaantuloa tai väliaikaista soveltamista edeltävältä ajalta tilanteissa, joissa menettely on asetuksen (EY) N:o 4/2009 nojalla pantu vireille, sovinto on hyväksytty tai tehty tuomioistuimessa ja viralliset asiakirjat on laadittu 18 päivästä kesäkuuta 2011 eli asetuksen (EY) N:o 4/2009 soveltamispäivästä alkaen.
   2.   Tehdessään pöytäkirjan yhteisö antaa seuraavan julistuksen:

      ”Euroopan yhteisö antaa julistuksen, jonka mukaan se soveltaa pöytäkirjan sääntöjä myös elatusapuun, jota vaaditaan yhdessä sen jäsenvaltioista pöytäkirjan voimaantuloa tai väliaikaista soveltamista edeltävältä ajalta tilanteissa, joissa toimivallasta, sovellettavasta laista, päätösten tunnustamisesta ja täytäntöönpanosta sekä yhteistyöstä elatusvelvoitteita koskevissa asioissa 18 päivänä joulukuuta 2008 annetun neuvoston asetuksen (EY) N:o 4/2009 (3) nojalla menettely on pantu vireille, sovinto on hyväksytty tai tehty tuomioistuimessa ja viralliset asiakirjat on laadittu 18 päivästä kesäkuuta 2011 eli mainitun asetuksen soveltamispäivästä alkaen.”

      Tehty Brysselissä 30 päivänä marraskuuta 2009.

            Neuvoston puolesta

            Puheenjohtaja

         B. ASK

      (1)  Lausunto annettu 24 päivänä marraskuuta 2009 (ei vielä julkaistu virallisessa lehdessä).

      (2)  EUVL L 7, 10.1.2009, s. 1.

      (3)  EUVL L 7, 10.1.2009, s. 1.
   LIITE

      KÄÄNNÖS

         PÖYTÄKIRJA

         elatusvelvoitteisiin sovellettavasta laista

      Tämän pöytäkirjan allekirjoittajavaltiot, jotka
      haluavat antaa elatusvelvoitteisiin sovellettavaa lakia koskevat yhteiset määräykset,
      haluavat uudistaa lasten elatusapuun sovellettavasta laista 24 päivänä lokakuuta 1956 tehtyä Haagin yleissopimusta ja elatusapuun sovellettavasta laista 2 päivänä lokakuuta 1973 tehtyä Haagin yleissopimusta,
      haluavat luoda sovellettavaa lakia koskevat yleiset säännöt, jotka voivat täydentää lasten ja muiden perheenjäsenten elatusavun kansainvälisestä perinnästä 23 päivänä marraskuuta 2007 tehtyä Haagin yleissopimusta,
      ovat tässä tarkoituksessa päättäneet tehdä pöytäkirjan ja sopineet seuraavista määräyksistä:
      1 artikla
      Soveltamisala
      1.   Pöytäkirjassa määrätään laista, jota sovelletaan perhe-, sukulaisuus-, avio- tai sivusukulaisuussuhteesta johtuviin elatusvelvoitteisiin, mukaan luettuna elatusvelvoite lasta kohtaan vanhempien siviilisäädystä riippumatta.
      2.   Tätä pöytäkirjaa soveltaen annetut päätökset eivät vaikuta minkään kohdassa 1 tarkoitetun suhteen olemassaoloon.
      2 artikla
      Universaalinen soveltaminen
      Tätä pöytäkirjaa sovelletaan silloinkin, kun sovellettava laki on muun kuin sopimusvaltion laki.
      3 artikla
      Yleissääntö sovellettavasta laista
      1.   Elatusvelvoitteisiin sovelletaan sen maan lakia, jossa elatusapuun oikeutetun asuinpaikka on, ellei tässä pöytäkirjassa toisin määrätä.
      2.   Siinä tapauksessa, että elatusapuun oikeutetun asuinpaikka muuttuu, uuden asuinpaikan lakia sovelletaan muutoksen tapahtumishetkestä lähtien.
      4 artikla
      Tiettyjä elatusapuun oikeutettuja suosivat erityissäännöt
      1.   Seuraavia määräyksiä sovelletaan elatusvelvoitteisiin, joissa on kyse:

                  a)

                  vanhempien elatusavusta lapsilleen;

                  b)

                  muiden kuin vanhempien elatusavusta alle 21-vuotiaille henkilöille, paitsi jos elatusvelvoitteet johtuvat 5 artiklassa tarkoitetusta suhteesta; ja

                  c)

                  lasten elatusavusta vanhemmilleen.

            2.   Jos elatusapuun oikeutettu ei kykene saamaan 3 artiklassa tarkoitetun lain nojalla elatusapua elatusvelvolliselta, sovelletaan tuomioistuinvaltion lakia.
      3.   Sen estämättä, mitä 3 artiklassa määrätään, sovelletaan tuomioistuinvaltion lakia, jos elatusapuun oikeutettu on saattanut asian sen valtion toimivaltaisen viranomaisen käsiteltäväksi, jossa elatusvelvollisella on asuinpaikka. Jos elatusapuun oikeutettu ei kuitenkaan voi saada elatusapua elatusvelvolliselta tämän lain nojalla, sovelletaan elatusapuun oikeutetun asuinpaikan lakia.
      4.   Jos elatusapuun oikeutettu ei voi saada elatusapua elatusvelvolliselta 3 artiklassa ja tämän artiklan 2 ja 3 kohdassa tarkoitettujen lakien nojalla, sovelletaan sen valtion lakia, jonka kansalainen kumpikin on, jos sellainen on.
      5 artikla
      Puolisoihin ja entisiin puolisoihin sovellettava erityissääntö
      Kun kyseessä on aviopuolisoiden, entisten puolisoiden tai pätemättömäksi julistetun avioliiton osapuolten välinen elatusvelvollisuus, 3 artiklaa ei sovelleta, jos joku asianosaisista vastustaa ja jonkin toisen valtion laki, erityisesti sen valtion, jossa oli heidän viimeinen yhteinen asuinpaikkansa, liittyy läheisemmin heidän avioliittoonsa. Tällaisessa tapauksessa sovelletaan kyseisen toisen valtion lakia.
      6 artikla
      Puolustusta koskeva erityissääntö
      Kun kyseessä ovat muut kuin vanhemman ja lapsen suhteesta lapseen nähden johtuvat elatusvelvoitteet ja 5 artiklassa tarkoitetut elatusvelvoitteet, elatusvelvollinen voi kiistää elatusapuun oikeutetun vaateen sillä perusteella, että kyseistä velvollisuutta ei ole sen valtion lainsäädännön nojalla, jossa elatusvelvollisen asuinpaikka on, eikä sen valtion lainsäädännön nojalla, jonka kansalaisia molemmat asianosaiset ovat, jos sellainen on.
      7 artikla
      Sovellettavan lain valinta tiettyä menettelyä varten
      1.   Sen estämättä, mitä 3–6 artiklassa määrätään, elatusapuun oikeutettu ja elatusvelvollinen voivat tietyssä valtiossa tapahtuvaa tiettyä menettelyä varten nimenomaisesti valita kyseisen valtion lain sovellettavaksi elatusvelvoitteeseen.
      2.   Ennen tällaisen menettelyn vireillepanoa tehdystä valinnasta on oltava molempien osapuolten allekirjoittama sopimus kirjallisena tai millä tahansa välineellä tallennettuna siten, että sen sisältämät tiedot ovat saatavissa myöhempää käyttöä varten.
      8 artikla
      Sovellettavan lain valinta
      1.   Sen estämättä, mitä 3–6 artiklassa määrätään, elatusapuun oikeutettu ja elatusvelvollinen voivat milloin tahansa valita jonkin seuraavista laeista sovellettavaksi elatusvelvoitteeseen:

                  a)

                  sellaisen valtion laki, jonka kansalainen jompikumpi osapuolista on valinnan tekohetkellä;

                  b)

                  sen valtion laki, jossa jommankumman osapuolen asuinpaikka on valinnan tekohetkellä;

                  c)

                  laki, jonka osapuolet ovat valinneet sovellettavaksi tai jota tosiasiassa sovelletaan heidän varallisuussuhteisiinsa;

                  d)

                  laki, jonka osapuolet ovat valinneet sovellettavaksi tai jota tosiasiassa sovelletaan heidän avio- tai asumuseroonsa.

            2.   Tällaisen sopimuksen on oltava kirjallinen tai millä tahansa välineellä tallennettu siten, että sen sisältämät tiedot ovat saatavissa myöhempää käyttöä varten, ja sen on oltava molempien osapuolten allekirjoittama.
      3.   Tämän artiklan 1 kohtaa ei sovelleta alle kahdeksantoista vuoden ikäisen lapsen elatusapuun tai sellaisen aikuisen elatusapuun, joka henkilökohtaisten kykyjensä alentumisen tai riittämättömyyden vuoksi ei pysty ajamaan omia etujaan.
      4.   Sen estämättä, mitä osapuolten 1 kohdan mukaisesti valitsemassa laissa säädetään, kysymykseen siitä, voiko elatusapuun oikeutettu luopua oikeudestaan elatusapuun, sovelletaan sen valtion lakia, jossa elatusapuun oikeutetun asuinpaikka on valinnan tekohetkellä.
      5.   Elleivät osapuolet valinnan tekohetkellä olleet saaneet kaikkia tietoja ja olleet täysin tietoisia valintansa seurauksista, osapuolten valitsemaa lakia ei sovelleta, jos kyseisen lain soveltaminen johtaisi minkä tahansa osapuolen kannalta selvästi epäoikeudenmukaisiin tai kohtuuttomiin seurauksiin.
      9 artikla
      ”Kotipaikka””kansalaisuuden” sijasta
      Valtio, jossa käsite ”kotipaikka” on perheasioissa yhdistävänä tekijänä, voi ilmoittaa Haagin kansainvälisen yksityisoikeuden konferenssin pysyväiselle toimistolle, että sen viranomaisten käsittelyyn tulevissa asioissa korvataan 4 ja 6 artiklassa olevat viittaukset kansalaisuuteen viittauksilla kotipaikkaan kyseisessä valtiossa määritellyn mukaisesti.
      10 artikla
      Julkisyhteisöt
      Julkisyhteisön oikeuteen vaatia korvausta elatusapuun oikeutetulle elatusavun sijasta suoritetusta etuudesta sovelletaan lakia, jonka alainen kyseinen julkisyhteisö on.
      11 artikla
      Sovellettavan lain ala
      Elatusvelvoitteisiin sovellettavan lain perusteella määräytyvät muun muassa:

                  a)

                  voiko elatusapuun oikeutettu vaatia elatusapua ja jos voi, missä määrin ja keneltä;

                  b)

                  missä määrin elatusapuun oikeutettu voi vaatia elatusapua takautuvasti;

                  c)

                  elatusavun määrän laskentaperuste ja indeksointi;

                  d)

                  kuka on oikeutettu panemaan elatusapumenettelyn vireille, lukuun ottamatta kysymyksiä, jotka liittyvät oikeudenkäyntikelpoisuuteen ja edustamiseen oikeudenkäynnissä;

                  e)

                  vanhentumis- tai määräajat;

                  f)

                  elatusvelvollisen velvoitteen laajuus, jos julkisyhteisö vaatii korvausta elatusapuun oikeutetulle elatusavun sijasta suoritetusta etuudesta.

            12 artikla
      Takaisin- ja edelleenviittauksen poissulkeminen
      Tässä pöytäkirjassa ”lailla” tarkoitetaan valtion voimassa olevia oikeussääntöjä lainvalintasääntöjä lukuun ottamatta.
      13 artikla
      Oikeusjärjestyksen perusteet
      Tämän pöytäkirjan nojalla määräytyvän lain soveltamisesta voidaan kieltäytyä ainoastaan siinä määrin kuin sen vaikutukset olisivat selvästi vastoin tuomioistuinvaltion oikeusjärjestyksen perusteita.
      14 artikla
      Elatusavun suuruuden määrittäminen
      Vaikka sovellettavassa laissa toisin säädettäisiin, elatusapuun oikeutetun tarpeet ja elatusvelvollisen varallisuus sekä elatusapuun oikeutetulle säännöllisten elatusmaksujen sijasta mahdollisesti maksettu korvaus otetaan huomioon elatusavun suuruutta määritettäessä.
      15 artikla
      Pöytäkirjan soveltamatta jättäminen sisäiseen lainvalintaan
      1.   Sopimusvaltion, jossa elatusvelvoitteisiin sovelletaan erilaisia oikeusjärjestelmiä tai oikeussäännöstöjä, ei tarvitse soveltaa tämän pöytäkirjan sääntöjä lainvalintaan yksinomaan tällaisten eri järjestelmien tai oikeussäännöstöjen välillä.
      2.   Tätä artiklaa ei sovelleta alueellisen taloudellisen yhdentymisen järjestöön.
      16 artikla
      Valtiot, joiden eri alueilla sovelletaan eri säännöstöjä
      1.   Sellaisen valtion osalta, jonka eri alueilla sovelletaan johonkin tässä pöytäkirjassa käsiteltyyn asiaan kahta tai useampaa oikeusjärjestelmää tai oikeussäännöstöä,

                  a)

                  viittauksia valtion lakiin pidetään soveltuvin osin viittauksina asiaankuuluvalla alueella voimassa olevaan lakiin;

                  b)

                  viittauksia kyseisen valtion toimivaltaisiin viranomaisiin tai julkisyhteisöihin pidetään soveltuvin osin viittauksina viranomaisiin tai julkisyhteisöihin, joilla on toimivalta asiaankuuluvalla alueella;

                  c)

                  viittauksia asuinpaikkaan kyseisessä valtiossa pidetään soveltuvin osin viittauksina asuinpaikkaan asiaankuuluvalla alueella;

                  d)

                  viittauksia valtioon, jonka kansalaisia kaksi henkilöä kumpikin ovat, pidetään viittauksina kyseisen valtion laissa määritettyyn alueeseen tai asiaa koskevien sääntöjen puuttuessa alueeseen, johon elatusvelvollisuus läheisimmin liittyy;

                  e)

                  viittauksia valtioon, jonka kansalainen henkilö on, pidetään viittauksina kyseisen jäsenvaltion laissa määritettyyn alueeseen tai asiaa koskevien sääntöjen puuttuessa alueeseen, johon henkilöllä on läheisin yhteys.

            2.   Tämän pöytäkirjan mukaisesti sovellettavan lain määrittämiseksi sen valtion osalta, joka käsittää kaksi tai useampia alueita, joista kullakin on oma oikeusjärjestelmänsä tai oikeussäännöstönsä tämän pöytäkirjan piiriin kuuluvien asioiden osalta, sovelletaan seuraavia sääntöjä:

                  a)

                  jos tällaisen valtion voimassa olevissa säännöissä määritetään, minkä alueen lakia sovelletaan, sovelletaan kyseisen alueen lakia;

                  b)

                  jos tällaisia sääntöjä ei ole, sovelletaan asiaankuuluvan alueen lakia 1 kohdassa määritellyn mukaisesti.

            3.   Tätä artiklaa ei sovelleta alueellisen taloudellisen yhdentymisen järjestöön.
      17 artikla
      Valtiot, joissa eri henkilöryhmiin sovelletaan eri säännöstöjä
      Jos valtiossa on voimassa kaksi tai useampia oikeusjärjestelmiä tai sääntökokonaisuuksia, joita sovelletaan eri henkilöryhmiin tämän pöytäkirjan soveltamisalaan kuuluvissa asioissa, pöytäkirjan nojalla sovellettavan lain määrittämisessä viittaukset tällaisen valtion lakiin tulkitaan viittauksiksi kyseisessä valtiossa voimassa olevien sääntöjen mukaan määriteltyyn oikeusjärjestelmään.
      18 artikla
      Yhteensovittaminen aikaisempien elatusapua koskevien Haagin yleissopimusten kanssa
      Tämä pöytäkirja korvaa lasten elatusapuun sovellettavasta laista 2 päivänä lokakuuta 1973 tehdyn Haagin yleissopimuksen ja elatusapuun sovellettavasta laista 24 päivänä lokakuuta 1956 tehdyn Haagin yleissopimuksen sopimusvaltioiden välillä.
      19 artikla
      Yhteensovittaminen muiden välineiden kanssa
      1.   Tämä pöytäkirja ei vaikuta muihin kansainvälisiin säädöksiin, joiden osapuolina sopimusvaltiot ovat tai joiden osapuolia niistä tulee ja jotka sisältävät säännöksiä pöytäkirjan soveltamisalaan kuuluvista asioista, elleivät kyseisen säädöksen osapuolina olevat valtiot toisin ilmoita.
      2.   Edellä olevaa 1 kohtaa sovelletaan myös yhdenmukaiseen lainsäädäntöön, joka perustuu kyseisten valtioiden välisiin alueellisiin tai muihin erityissiteisiin.
      20 artikla
      Yhdenmukainen tulkinta
      Tätä pöytäkirjaa tulkittaessa on otettava huomioon sen kansainvälinen luonne sekä pyrkimys yhdenmukaisuuteen sen soveltamisessa.
      21 artikla
      Pöytäkirjan toiminnan tarkastelu
      1.   Haagin kansainvälisen yksityisoikeuden konferenssin pääsihteeri kutsuu tarvittaessa koolle erityiskomitean tarkastelemaan pöytäkirjan toimintaa käytännössä.
      2.   Tarkastelua varten sopimusvaltioiden on tehtävä yhteistyötä Haagin kansainvälisen yksityisoikeuden konferenssin pysyväisen toimiston kanssa keräämällä tietoja pöytäkirjan soveltamista koskevasta oikeuskäytännöstä.
      22 artikla
      Siirtymäsäännökset
      Tätä pöytäkirjaa ei sovelleta elatusapuun, jota haetaan sopimusvaltiossa ajalta ennen pöytäkirjan voimaantuloa kyseisessä valtiossa.
      23 artikla
      Allekirjoittaminen, ratifiointi ja liittyminen
      1.   Tämä pöytäkirja on avoinna allekirjoittamista varten kaikille valtioille.
      2.   Allekirjoittajavaltioiden on ratifioitava tai hyväksyttävä tämä pöytäkirja.
      3.   Tämä pöytäkirja on avoinna liittymistä varten kaikille valtioille.
      4.   Ratifiointi-, hyväksymis- tai liittymisasiakirjat on talletettava pöytäkirjan tallettajana toimivan Alankomaiden kuningaskunnan ulkoasiainministeriön huostaan.
      24 artikla
      Alueelliset taloudellisen yhdentymisen järjestöt
      1.   Myös itsenäisten valtioiden perustama alueellisen taloudellisen yhdentymisen järjestö, jolla on toimivaltaa joillakin tai kaikilla tämän pöytäkirjan soveltamisalaan kuuluvilla oikeudenaloilla, voi allekirjoittaa tai hyväksyä tämän pöytäkirjan tai liittyä siihen. Alueellisella taloudellisen yhdentymisen järjestöllä on tällöin sopimusvaltion oikeudet ja velvollisuudet siltä osin kuin sillä on toimivaltaa tämän pöytäkirjan soveltamisalaan kuuluvilla oikeudenaloilla.
      2.   Alueellisen taloudellisen yhdentymisen järjestön on tämän pöytäkirjan allekirjoittaessaan tai hyväksyessään taikka siihen liittyessään ilmoitettava tallettajalle kirjallisesti niistä tämän pöytäkirjan soveltamisalaan kuuluvista oikeudenaloista, joilla kyseisen järjestön jäsenvaltiot ovat siirtäneet sille toimivallan. Järjestön on ilmoitettava tallettajalle viipymättä kirjallisesti, jos toimivalta muuttuu tämän kohdan mukaisesti annetussa viimeisimmässä ilmoituksessa mainitusta.
      3.   Alueellisen taloudellisen yhdentymisen järjestö voi allekirjoittaessaan, ratifioidessaan tai hyväksyessään pöytäkirjan tai siihen liittyessään antaa 28 artiklan mukaisen julistuksen, jonka mukaan sillä on toimivalta kaikilla pöytäkirjan soveltamisalaan kuuluvilla oikeudenaloilla ja sen jäsenvaltiot, jotka ovat siirtäneet toimivaltansa alueellisen taloudellisen yhdentymisen järjestölle kyseisissä asioissa, tulevat sidotuiksi tähän pöytäkirjaan järjestön allekirjoittamisen, hyväksymisen tai liittymisen kautta.
      4.   Alueellisen taloudellisen yhdentymisen järjestön tallettama asiakirja ei ole merkityksellinen pöytäkirjan voimaantulon kannalta, ellei alueellisen taloudellisen yhdentymisen järjestö ole antanut 3 kohdan mukaista julistusta.
      5.   Tämän pöytäkirjan viittauksia sopimusvaltioon tai valtioon pidetään soveltuvissa tapauksissa viittauksina myös alueellisen taloudellisen yhdentymisen järjestöön, joka on sen sopimuspuoli. Jos alueellisen taloudellisen yhdentymisen järjestö antaa julistuksen 3 kohdan mukaisesti, tämän pöytäkirjan viittauksia sopimusvaltioon tai valtioon pidetään soveltuvissa tapauksissa viittauksina myös järjestön asiaankuuluviin jäsenvaltioihin.
      25 artikla
      Voimaantulo
      1.   Tämä pöytäkirja tulee voimaan seuraavan kuukauden ensimmäisenä päivänä sen jälkeen, kun kolme kuukautta on kulunut toisen 23 artiklassa tarkoitetun ratifioimis-, hyväksymis- tai liittymisasiakirjan tallettamisesta.
      2.   Tämän jälkeen pöytäkirja tulee voimaan seuraavasti:

                  a)

                  Kunkin valtion tai 24 artiklassa tarkoitetun alueellisen taloudellisen yhdentymisen järjestön osalta, joka ratifioi tai hyväksyy sen tai liittyy siihen myöhemmin, pöytäkirja tulee voimaan seuraavan kuukauden ensimmäisenä päivänä sen jälkeen, kun kolme kuukautta on kulunut ratifioimis-, hyväksymis- tai liittymisasiakirjan tallettamisesta.

                  b)

                  Sellaisen alueellisen yksikön osalta, jota pöytäkirja koskee 26 artiklan mukaisesti, pöytäkirja tulee voimaan seuraavan kuukauden ensimmäisenä päivänä sen jälkeen, kun kolme kuukautta on kulunut kyseisessä artiklassa tarkoitetun julistuksen tiedoksiantamisesta.

            26 artikla
      Epäyhtenäisiä oikeusjärjestelmiä koskevat julistukset
      1.   Jos valtioon kuuluu kaksi tai useampia alueita, joilla sovelletaan eri oikeusjärjestelmiä tämän pöytäkirjan soveltamisalaan kuuluvissa asioissa, se voi tämän pöytäkirjan allekirjoittaessaan, ratifioidessaan tai hyväksyessään tai siihen liittyessään antaa 28 artiklan mukaisen julistuksen, jonka mukaan tätä pöytäkirjaa sovelletaan kaikkiin sen alueisiin tai vain yhteen tai useampaan niistä, ja julistusta voidaan milloin tahansa muuttaa antamalla toinen julistus.
      2.   Julistus on toimitettava tallettajalle, ja siinä on mainittava nimenomaisesti ne alueet, joihin pöytäkirjaa sovelletaan.
      3.   Jos valtio ei anna julistusta tämän artiklan nojalla, tätä pöytäkirjaa sovelletaan kyseisen valtion kaikkiin alueisiin.
      4.   Tätä artiklaa ei sovelleta alueellisen taloudellisen yhdentymisen järjestöön.
      27 artikla
      Varaumat
      Tähän pöytäkirjaan ei saa tehdä varaumia.
      28 artikla
      Julistukset
      1.   Edellä 24 artiklan 3 kohdassa ja 26 artiklan 1 kohdassa tarkoitetut julistukset voidaan antaa yleissopimuksen allekirjoittamisen, hyväksymisen tai ratifioinnin tai siihen liittymisen yhteydessä tai milloin tahansa sen jälkeen, ja niitä voidaan muuttaa tai ne voidaan peruuttaa milloin tahansa.
      2.   Julistuksista sekä niiden muutoksista ja peruutuksista on ilmoitettava tallettajalle.
      3.   Allekirjoittamisen, ratifioinnin, hyväksymisen tai liittymisen yhteydessä annettu julistus tulee voimaan päivänä, jona tämä pöytäkirja tulee voimaan asianomaisen valtion osalta.
      4.   Myöhemmin tehty julistus sekä sen muutos tai peruutus tulee voimaan seuraavan kuukauden ensimmäisenä päivänä sen jälkeen, kun kolme kuukautta on kulunut päivästä, jona tallettaja vastaanotti ilmoituksen.
      29 artikla
      Irtisanoutuminen
      1.   Tähän pöytäkirjaan liittynyt sopimusvaltio voi irtisanoa pöytäkirjan ilmoittamalla siitä tallettajalle kirjallisesti. Irtisanoutuminen voidaan rajoittaa koskemaan vain valtion tiettyjä tämän pöytäkirjan soveltamisalaan kuuluvia epäyhtenäisen oikeusjärjestelmän alueita.
      2.   Irtisanoutuminen tulee voimaan kuukauden ensimmäisenä päivänä sen jälkeen, kun kaksitoista kuukautta on kulunut siitä, kun tallettaja on vastaanottanut ilmoituksen. Jos ilmoituksessa mainitaan tätä pidempi irtisanomisaika, irtisanoutuminen tulee voimaan tämän pidemmän ajanjakson kuluttua siitä, kun tallettaja on vastaanottanut ilmoituksen.
      30 artikla
      Ilmoittaminen
      Tallettajan on ilmoitettava seuraavista seikoista Haagin kansainvälisen yksityisoikeuden konferenssin jäsenille sekä kaikille muille valtioille ja alueellisen taloudellisen yhdentymisen järjestöille, jotka ovat 23 ja 24 artiklan mukaisesti allekirjoittaneet, ratifioineet tai hyväksyneet pöytäkirjan taikka liittyneet siihen:

                  a)

                  23 ja 24 artiklassa tarkoitetuista allekirjoittamisista, ratifioinneista, hyväksymisistä ja liittymisistä;

                  b)

                  päivämäärästä, jona tämä pöytäkirja tulee voimaan 25 artiklan mukaisesti;

                  c)

                  24 artiklan 3 kohdassa ja 26 artiklan 1 kohdassa tarkoitetuista julistuksista;

                  d)

                  29 artiklassa tarkoitetuista irtisanomisista.

         Tämän vakuudeksi allekirjoittaneet, siihen asianmukaisesti valtuutettuina, ovat allekirjoittaneet tämän pöytäkirjan.
         Tehty Haagissa kahdentenakymmenentenäkolmantena päivänä marraskuuta vuonna kaksituhattaseitsemän englannin ja ranskan kielellä, molempien tekstien ollessa yhtä todistusvoimaiset, yhtenä kappaleena, joka talletetaan Alankomaiden kuningaskunnan hallituksen arkistoon ja josta oikeaksi todistettu jäljennös toimitetaan diplomaattista tietä kaikille, jotka olivat Haagin kansainvälisen yksityisoikeuden konferenssin jäseniä sen 21. istuntoa pidettäessä, sekä kaikille muille valtioille, jotka osallistuivat tähän istuntoon.


Avis juridique important

|

32001D0527

2001/527/EY: Komission päätös, tehty 6 päivänä kesäkuuta 2001, Euroopan arvopaperimarkkinavalvojien komitean perustamisesta (ETA:n kannalta merkityksellinen teksti) (tiedoksiannettu numerolla K(2001) 1501)

Virallinen lehti nro L 191 , 13/07/2001 s. 0043 - 0044

Komission päätös,tehty 6 päivänä kesäkuuta 2001,Euroopan arvopaperimarkkinavalvojien komitean perustamisesta(tiedoksiannettu numerolla K(2001) 1501)(ETA:n kannalta merkityksellinen teksti)(2001/527/EY)EUROOPAN YHTEISÖJEN KOMISSIO, jokaottaa huomioon Euroopan yhteisön perustamissopimuksen,sekä katsoo seuraavaa:(1) Yhteisön ensisijaisia tavoitteita on perustamissopimuksen 49 ja 56 artiklassa tarkoitettu palveluiden tarjoamisen vapaus ja pääomien vapaa liikkuminen.(2) Rahoituspalvelujen todellisten sisämarkkinoiden muodostaminen on välttämätöntä Euroopan yhteisön taloudellisen kasvun ja työpaikkojen luomisen kannalta.(3) Komission laatimassa rahoituspalvelujen toimintasuunnitelmassa(1) luetellaan toimenpiteitä, joita tarvitaan rahoituspalvelujen yhtenäismarkkinoiden toteuttamiseksi.(4) Lissabonissa maaliskuussa 2000 kokoontunut Eurooppa-neuvosto kehotti panemaan tämän toimintasuunnitelman täytäntöön vuoteen 2005 mennessä.(5) Neuvosto asetti 17 päivänä heinäkuuta 2000 Euroopan arvopaperimarkkinoiden sääntelyä tarkastelevan viisaiden komitean.(6) Viisaiden komitean loppuraportissa kehotettiin perustamaan kaksi komiteaa eli Euroopan arvopaperikomitea, joka koostuu jäsenvaltioiden korkean tason edustajista, ja Euroopan arvopaperimarkkinavalvojien komitea, joka koostuu arvopaperialan kansallisten toimivaltaisten viranomaisten johtavista edustajista, joiden tehtävänä on muun muassa antaa neuvoja Euroopan komissiolle.(7) Euroopan unionin arvopaperimarkkinoiden sääntelyn tehostamisesta antamassaan päätöslauselmassa Tukholman Eurooppa-neuvosto suhtautui myönteisesti komission aikomukseen perustaa muodollisesti riippumaton valvontaviranomaisten komitea viisaiden komitean raporttiin sisältyvän ehdotuksen mukaisesti.(8) Euroopan arvopaperimarkkinavalvojien komitea toimii riippumattomana elimenä, joka pohtii arvopaperimarkkinoihin liittyviä asioita, keskustelee niistä ja antaa niitä koskevia neuvoja Euroopan komissiolle.(9) Euroopan arvopaperimarkkinavalvojien komitea pyrkii myös edesauttamaan yhteisön lainsäädännön yhdenmukaista ja oikea-aikaista täytäntöönpanoa jäsenvaltioissa tehostamalla yhteistyötä valvontaviranomaisten välillä, suorittamalla vertaisarviointeja ja edistämällä parhaita käytäntöjä(2).(10) Euroopan arvopaperimarkkinavalvojien komitean on laadittava omat toiminnalliset järjestelynsä ja ylläpidettävä kiinteitä toiminnallisia yhteyksiä Euroopan komissioon ja Euroopan arvopaperikomiteaan. Se valitsee puheenjohtajan keskuudestaan.(11) Euroopan arvopaperimarkkinavalvojien komitean on kuultava laajasti ja varhaisessa vaiheessa markkinatoimijoita, kuluttajia ja loppukäyttäjiä avoimella ja läpinäkyvällä tavalla.(12) Euroopan arvopaperimarkkinavalvojien komitean on laadittava oma työjärjestyksensä ja toimittava noudattaen täysin toimielinten oikeuksia ja noudattaen perustamissopimuksessa määrättyä toimielinten välistä tasapainoa(3),ON PÄÄTTÄNYT SEURAAVAA:1 artiklaTäten perustetaan yhteisöön riippumaton neuvoa-antava ryhmä, jonka nimi on Euroopan arvopaperimarkkinavalvojien komitea (jäljempänä "komitea").2 artiklaKomitean tehtävänä on avustaa komissiota arvopaperipolitiikkaa koskevissa asioissa sekä arvopaperialan täytäntöönpanotoimia koskevissa ehdotuksissa joko komission pyynnöstä komission mahdollisesti asettaman ja asian kiireellisyyden mukaan määräytyvän määräajan puitteissa tai omasta aloitteestaan.3 artiklaKomitean jäsenet ovat arvopaperialan kansallisten toimivaltaisten viranomaisten korkean tason edustajia. Kukin jäsenvaltio nimeää arvopaperialan toimivaltaisen viranomaisen korkean tason edustajan, joka osallistuu komitean kokouksiin.Komissio on läsnä kaikissa komitean kokouksissa ja nimeää korkean tason edustajan osallistumaan sen keskusteluihin.Komitea valitsee keskuudestaan puheenjohtajan.Komitea voi kutsua asiantuntijoita ja tarkkailijoita kokouksiinsa.4 artiklaKomitea ylläpitää läheisiä toiminnallisia yhteyksiä komissioon ja Euroopan arvopaperikomiteaan.Komitea voi perustaa työryhmiä.5 artiklaEnnen kuin komitea antaa lausuntonsa komissiolle, komitea kuulee laajasti, avoimella ja läpinäkyvällä tavalla ja varhaisessa vaiheessa markkinatoimijoita, kuluttajia ja loppukäyttäjiä.6 artiklaKomitea laatii vuosikertomuksen komissiolle.7 artiklaKomitea hyväksyy oman työjärjestyksensä ja laatii omat toiminnalliset järjestelynsä.8 artiklaKomitea aloittaa tehtävänsä 7 päivänä kesäkuuta 2001.Tehty Brysselissä 6 päivänä kesäkuuta 2001.Komission puolestaFrederik BolkesteinKomission jäsen(1) KOM(1999) 232 lopullinen.(2) Teksti otettu Tukholmassa kokoontuneen Eurooppa-neuvoston päätöslauselman 6 kohdan kolmannesta kappaleesta.(3) Teksti otettu Tukholmassa kokoontuneen Eurooppa-neuvoston päätöslauselman johdanto-osan viimeisestä kappaleesta.


Avis juridique important

|

32002D0601(02)

Neuvoston päätös, tehty 23 päivänä toukokuuta 2002, sisämarkkinoilla toimivan yhdenmukaistamisviraston (tavaramerkit ja mallit) valituslautakunnan ylimääräisen puheenjohtajan ja valitusosaston puheenjohtajan nimittämisestä

Virallinen lehti nro C 130 , 01/06/2002 s. 0002 - 0002

Neuvoston päätös,tehty 23 päivänä toukokuuta 2002,sisämarkkinoilla toimivan yhdenmukaistamisviraston (tavaramerkit ja mallit) valituslautakunnan ylimääräisen puheenjohtajan ja valitusosaston puheenjohtajan nimittämisestä(2002/C 130/02)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen,ottaa huomioon yhteisön tavaramerkistä 20 päivänä joulukuuta 1993 annetun neuvoston asetuksen (EY) N:o 40/94(1), ja erityisesti sen 120 ja 131 artiklan, jaottaa huomioon sisämarkkinoilla toimivan yhdenmukaistamisviraston (tavaramerkit ja mallit) hallintoneuvoston 17 päivänä huhtikuuta 2002 esittämät ehdokkaat,ON PÄÄTTÄNYT SEURAAVAA:1 artiklaNimitetään Bruno Paul Georges MACHADO, syntynyt Pariisissa (Ranska) 20 päivänä elokuuta 1945, sisämarkkinoilla toimivan yhdenmukaistamisviraston (tavaramerkit ja mallit) valituslautakunnan ylimääräiseksi puheenjohtajaksi sekä valitusosaston puheenjohtajaksi viiden vuoden toimikaudeksi.2 artiklaSisämarkkinoilla toimivan yhdenmukaistamisviraston (tavaramerkit ja mallit) hallintoneuvosto vahvistaa 1 artiklassa tarkoitetun viiden vuoden toimikauden alkamispäivän.Brysselissä 23 päivänä toukokuuta 2002.Neuvoston puolestaPuheenjohtajaP. del Castillo Vera(1) EYVL L 11, 14.1.1994, s. 1.


title: 2013/203/EU: Neuvoston päätös, annettu 22 päivänä huhtikuuta 2013 , Euroopan unionin ja Sveitsin valaliiton sopimuksen allekirjoittamisesta Euroopan unionin puolesta niiden kilpailulainsäädännön soveltamista koskevasta yhteistyöstä

text:
               27.4.2013

               FI

               Euroopan unionin virallinen lehti

               L 117/6

         NEUVOSTON PÄÄTÖS,
   annettu 22 päivänä huhtikuuta 2013,
   Euroopan unionin ja Sveitsin valaliiton sopimuksen allekirjoittamisesta Euroopan unionin puolesta niiden kilpailulainsäädännön soveltamista koskevasta yhteistyöstä
   (2013/203/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 103 ja 352 artiklan yhdessä sen 218 artiklan 5 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Neuvosto valtuutti 10 päivänä joulukuuta 2010 komission aloittamaan neuvottelut Sveitsin valaliiton kanssa kilpailulainsäädännön soveltamista koskevasta yhteistyöstä.

               (2)

               Neuvottelut Sveitsin valaliiton kanssa on saatettu päätökseen.

               (3)

               Sopimus olisi allekirjoitettava sillä varauksella, että sen tekeminen saatetaan päätökseen,

         ON HYVÄKSYNYT TÄMÄN PÄÄTÖKSEN:
   1 artikla
   Annetaan valtuutus allekirjoittaa Euroopan unionin ja Sveitsin valaliiton sopimus niiden kilpailulainsäädännön soveltamista koskevasta yhteistyöstä unionin puolesta sillä varauksella, että mainitun sopimuksen tekeminen saatetaan päätökseen (1).
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionin puolesta sillä varauksella, että sen tekeminen saatetaan päätökseen.
   3 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 22 päivänä huhtikuuta 2013.

            Neuvoston puolesta

            Puheenjohtaja

         S. COVENEY

      (1)  Sopimuksen teksti julkaistaan yhdessä sen tekemistä koskevan päätöksen kanssa.


title: Euroopan parlamentin päätös (EU) 2016/1458, annettu 28 päivänä huhtikuuta 2016, vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2014, pääluokka II – Eurooppa-neuvosto ja neuvosto

text:
               14.9.2016

               FI

               Euroopan unionin virallinen lehti

               L 246/20

         EUROOPAN PARLAMENTIN PÄÄTÖS (EU) 2016/1458,
   annettu 28 päivänä huhtikuuta 2016,
   vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2014, pääluokka II – Eurooppa-neuvosto ja neuvosto
   EUROOPAN PARLAMENTTI, joka

               —

               ottaa huomioon Euroopan unionin yleisen talousarvion varainhoitovuodeksi 2014 (1),

               —

               ottaa huomioon Euroopan unionin konsolidoidun tilinpäätöksen varainhoitovuodelta 2014 (COM(2015)0377 – C8-0201/2015) (2),

               —

               ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2014 sekä toimielinten vastaukset (3),

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2014 koskevan lausuman (4) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

               —

               ottaa huomioon Euroopan unionin toiminnasta tehdyn sopimuksen 314 artiklan 10 kohdan sekä 317, 318 ja 319 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (5) ja erityisesti sen 55, 99, 164, 165 ja 166 artiklan,

               —

               ottaa huomioon työjärjestyksen 94 artiklan ja liitteen V,

               —

               ottaa huomioon talousarvion valvontavaliokunnan mietinnön sekä perussopimus-, työjärjestys-, ja toimielinasioiden valiokunnan lausunnon (A8-0101/2016),

               1.

               lykkää päätöstä vastuuvapauden myöntämisestä neuvoston pääsihteerille Eurooppa-neuvoston ja neuvoston talousarvion toteuttamisesta varainhoitovuonna 2014;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Eurooppa-neuvostolle, neuvostolle, komissiolle, Euroopan unionin tuomioistuimelle, tilintarkastustuomioistuimelle, Euroopan oikeusasiamiehelle, Euroopan tietosuojavaltuutetulle ja Euroopan ulkosuhdehallinnolle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL L 51, 20.2.2014.

      (2)  EUVL C 377, 13.11.2015, s. 1.

      (3)  EUVL C 373, 5.11.2015, s. 1.

      (4)  EUVL C 377, 13.11.2015, s. 146.

      (5)  EUVL L 298, 26.10.2012, s. 1.


title: 2006/326/EY: Neuvoston päätös, tehty  27 päivänä huhtikuuta 2006 , Euroopan yhteisön ja Tanskan kuningaskunnan välisen oikeudenkäynti- ja muiden asiakirjojen tiedoksiantoa jäsenvaltioissa siviili- tai kauppaoikeudellisissa asioissa koskevan sopimuksen tekemisestä

text:
               5.5.2006

               FI

               Euroopan unionin virallinen lehti

               L 120/23

      NEUVOSTON PÄÄTÖS,
   tehty 27 päivänä huhtikuuta 2006,
   Euroopan yhteisön ja Tanskan kuningaskunnan välisen oikeudenkäynti- ja muiden asiakirjojen tiedoksiantoa jäsenvaltioissa siviili- tai kauppaoikeudellisissa asioissa koskevan sopimuksen tekemisestä
   (2006/326/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 61 artiklan c alakohdan yhdessä 300 artiklan 2 kohdan ensimmäisen alakohdan ensimmäisen virkkeen ja 300 artiklan 3 kohdan ensimmäisen alakohdan kanssa,
   ottaa huomioon komission ehdotuksen,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti oikeudenkäynti- ja muiden asiakirjojen tiedoksiannosta jäsenvaltioissa siviili- ja kauppaoikeudellisissa asioissa 29 päivänä toukokuuta 2000 annetun neuvoston asetuksen (EY) N:o 1348/2000 (2) säännökset eivät sido Tanskaa eikä niitä sovelleta Tanskassa.

               (2)

               Komissio on neuvotellut Euroopan yhteisön ja Tanskan kuningaskunnan välisen sopimuksen, jolla asetuksen (EY) N:o 1348/2000 säännökset ulotetaan koskemaan Tanskaa.

               (3)

               Tämä sopimus on 20 päivänä syyskuuta 2005 tehdyn neuvoston päätöksen 2005/794/EY (3) mukaisesti allekirjoitettu Euroopan yhteisön puolesta 19 päivänä lokakuuta 2005 sillä varauksella, että se tehdään myöhemmin.

               (4)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Yhdistyneen kuningaskunnan ja Irlannin asemaa koskevan pöytäkirjan 3 artiklan mukaisesti Yhdistynyt kuningaskunta ja Irlanti osallistuvat tämän päätöksen tekemiseen ja soveltamiseen.

               (5)

               Tanskan asemaa koskevan pöytäkirjan 1 ja 2 artiklan mukaisesti Tanska ei osallistu tämän päätöksen tekemiseen, se ei sido Tanskaa eikä sitä sovelleta siihen.

               (6)

               Sopimus olisi hyväksyttävä,

         ON PÄÄTTÄNYT SEURAAVAA:
   1 artikla
   Euroopan yhteisön ja Tanskan kuningaskunnan välinen sopimus oikeudenkäynti- ja muiden asiakirjojen tiedoksiannosta jäsenvaltioissa siviili- tai kauppaoikeudellisissa asioissa hyväksytään yhteisön puolesta.
   2 artikla
   Neuvoston puheenjohtaja oikeutetaan nimeämään henkilö, jolla on valtuudet tehdä sopimuksen 10 artiklan 2 kohdassa määrätty ilmoitus.

      Tehty Luxemburgissa 27 päivänä huhtikuuta 2006.

            Neuvoston puolesta

            Puheenjohtaja

         L. PROKOP

      (1)  Lausunto annettu 23. maaliskuuta 2006 (ei vielä julkaistu virallisessa lehdessä).

      (2)  EYVL L 160, 30.6.2000, s. 37.

      (3)  EUVL L 300, 17.11.2005, s. 53.